ΤΑ 11 ΒΙΒΛΙΑ ΤΟΥ 2011: ΕΡΧΟΝΤΑΙ ΣΑΝ ΤΗΝ ΑΝΟΙΞΗ! – Lou Read\nPosted on January 22, 2011 December 20, 2018 by Lou Read\nΤΑ 11 ΒΙΒΛΙΑ ΤΟΥ 2011: ΕΡΧΟΝΤΑΙ ΣΑΝ ΤΗΝ ΑΝΟΙΞΗ!\nΤι θα διαβάσουμε τους επόμενους μήνες; Πάντα πριν μπει η νέα σεζόν απολαμβάνω όσο τίποτα να ψάχνω τα δελτία τύπου των εκδοτικών οίκων με τα βιβλία που θα κυκλοφορήσουν προσεχώς. Καταγράφω στο σημειωματάριο του iphone τη Wish List με τα μυθιστορήματα που θέλω να αγοράσω όταν έρθει η ώρα. Φέτος που υπάρχει το blog λέω να μοιραστώ μαζί σας τη λίστα. Αυτές είναι λοιπόν οι νέες εκδόσεις του πρώτου εξαμήνου: Ό,τι πρέπει δηλαδή για τα σαββατιάτικα πρωινά της άνοιξης, τα οποία γουστάρω τρελά να περνάω ξαπλωμένος στον καναπέ της (κατα)πράσινης ταράτσας μου. Απολαμβάνοντας τη ζεστασιά του ήλιου και τις μυρωδιές των λουλουδιών. Πίνοντας γαλλικό καφέ, διαβάζοντας και γυρίζοντας σελίδα σε όσα μου χαλάνε το κέφι…\nΠίνακας του Charles Belle (www.charlesbelle.com).\n1. «2666» – Roberto Bolano (εκδ. Άγρα)\nΤο κύκνειο άσμα του μεγάλου Χιλιανού συγγραφέα που έφυγε το 2003 πρόωρα από τη ζωή σε ηλικία 50 ετών, επιτέλους μεταφράζεται στα ελληνικά. Πρόκειται για ένα ογκώδες μυθιστόρημα 1150 σελίδων το οποίο έμεινε ημιτελές, αλλά παρόλα αυτά είναι -σύμφωνα με κριτικές στον ξένο τύπο- ένα αληθινό αριστούργημα! Βασικός άξονας αυτού βιβλίου, γύρω από τον οποίο όλα περιστρέφονται, είναι μια σειρά από μυστηριώδεις δολοφονίες γυναικών. Όταν κυκλοφόρησε στην Αμερική το 2008, θεωρήθηκε (δικαίως) το βιβλίο της χρονιάς. Στην Έλλάδα έχουν μεταφραστεί και τα εξής δικά του έργα: «Πουτάνες φόνισσες» και «Τηλεφωνήματα» (εκδ. Άγρα), «Τελευταία νύχτα στη Χιλή» (εκδ. Μεταίχμιο), «Μακρινό αστέρι» και «Άγριοι ντετέκτιβ» (εκδ. Καστανιώτη).\n2. «Το καλοκαίρι του έρωτα» – Martin Amis (εκδ. Μεταίχμιο)\nΟ Μάρτιν Έιμις είναι από τους αγαπημένους μου (μοντέρνους) συγγραφείς. Τον γνώρισα διαβάζοντας το «Χρήμα» (εκδ. Πατάκη) -ένα απολαυστικό χρονικό της δεκαετίας του ’80- και τον ξεχώρισα κυρίως για τη γραφή του: Ένα κράμα γεμάτο αντιθέσεις, όπου η ποιητικότητα και η ευαισθησία συνυπήρχαν με τον απόλυτο κυνισμό και το μαύρο χιούμορ. Ακολούθησαν οι μη αναμενόμενες «Ιδιωτικές συναντήσεις» (εκδ. Μεταίχμιο) όπου κατάφερε να ξεπεράσει τον εαυτό του. Φέτος τον Απρίλιο θα τον απολαύσουμε ξανά στα ελληνικά με ένα βιβλίο που μας ταξιδεύει πίσω στα ’70s, στα χρόνια της σεξουαλικής επανάστασης. Εκεί θα συναντήσουμε τον εικοσάχρονο Κιθ, ο οποίος περνάει τις διακοπές του σε ένα κάστρο της Νότιας Ιταλίας, συντροφιά με τρεις γυναίκες: «την πανέμορφη Σεχραζάντ την οποία έχει ερωτευθεί, την Λίλι που τον αγαπά και την έκφυλη Γκλόρια». Μαζί τους κι ένας κοντοπίθαρος ζάμπλουτος έτοιμος για όλα. Μια χιουμοριστική ακτινογραφία της γενιάς του ελεύθερου έρωτα.\n3. «Μαύρος Ουρανός, Μαύρη Θάλασσα» – Izzet Celasin (εκδ. Πόλις)\nΚάτι μου λέει πως αυτό το αστυνομικό, πολιτικό μυθιστόρημα του Τούρκου Ιζζέτ Τζελάσιν θα προκαλέσει αίσθηση. Λέτε να είναι το «Μαύρο Αλγέρι» ή «Κόκκινη Μασσαλία» (Μωρίς Αττιά) αυτής της χρονιάς; Ο συγγραφέας του, ο οποίος γεννήθηκε στην Κωνσταντινούπολη το 1958 (53 ετών), αναγκάστηκε να εγκαταλείψει την πατρίδα του και να ζήσει σαν πολιτικός πρόσφυγας στη Νορβηγία, αφού στη χώρα του φυλακίστηκε για τις ιδέες του μετά το στρατιωτικό πραξικόπημα του 1980. Το μυθιστόρημά του πραγματεύεται την ιστορία ενός νεαρού ακτιβιστή, ο οποίος μαζί με εκατοντάδες ομοϊδεάτες του ξεχύνεται στην πλατεία Ταξίμ της Κωνσταντινούπολης για να γιορτάσει την πρωτομαγιά και να αντιδράσει στο φασισμό που τρώει την πόλη σαν ένα τέρας το οποίο ανασύρθηκε από τον Βόσπορο και διαβρώνει τις γειτονιές τη μια μετά την άλλη. Ο Δρυς, όπως ονομάζεται ο ήρωας, δεν γνωρίζει ότι «αυτή η ιστορική πορεία θ’ αποτελέσει την αφετηρία μιας επανάστασης και μιας αντεπανάστασης που θα σημαδέψουν την πόλη και τη χώρα για τις επόμενες δεκαετίες». Αυτό είναι το πρώτο μυθιστόρημα του Τζελάσιν, ενώ το δεύτερο -με τίτλο «Νεκρή Ζώνη»– το οποίο μόλις κυκλοφόρησε στη Νορβηγία, περιγράφει την τουρκική εισβολή στην Κύπρο μέσα από τα μάτια ενός απλού Τούρκου στρατιώτη.\n4. «Imperial Bedrooms» – Bret Easton Ellis (εκδ. Κέδρος)\nΜετά το τελευταίο απολαυστικό μυθιστόρημά του, το θρίλερ «Σεληνιακό Τοπίο» (εκδ. Μέδουσα-Σέλας), ο σταρ της αμερικανικής λογοτεχνίας επιστρέφει εκεί απ’ όπου ξεκίνησε: στο μηδέν. Το νέο του βιβλίο που θα κυκλοφορήσει το Μάιο στα ελληνικά, είναι η συνέχεια του «Less than Zero» (Λιγότερο από το μηδέν, εκδ. Σέλας). Ήρωας και εδώ φυσικά είναι ο Κλέι, μόνο που τώρα δεν είναι ένας χαμένος, απαθής teenager ο οποίος προσπαθεί να βρει την άκρη του νήματος στα ναρκωτικά, τα πάρτι και τα σεξουαλικά όργια. Είναι ένας επιτυχημένος σεναριογράφος χολιγουντιανών blockbusters. Επιστρέφοντας στο Λος Άντζελες, από τη Νέα Υόρκη, ο Κλέι βρίσκεται ξανά με τους φίλους του. Όμως τίποτα πια δεν είναι ίδιο… Ούτε καν η γραφή του Έλις, η οποία σύμφωνα με τους κριτικούς έχει αποκτήσει βάθος και αποπνέει συναίσθημα. Καμία σχέση δηλαδή με το ύφος της «Αμερικανικής Ψύχωσης» ή του «Glamorama».\n5. «Ο κάμπος στις φλόγες» – Juan Rulfo (εκδ. Πατάκη)\nΤο «Πέδρο Πάραμο» είναι τόσο συγκλονιστικό βιβλίο που ο Γκαμπριέλ Γκαρσία Μάρκες είχε παρομοιάσει τη δύναμή του με έργο του Σοφοκλή. Το διάβασα, όπως και πολλά άλλα («Ο Άρχοντας των Μυγών», «Η εφεύρεση του Μορέλ», «Το στρίψιμο της Βίδας») ψάχνοντας απαντήσεις για το Lost. Σε πολλά επεισόδια τα βιβλία αυτά «εμφανίζονταν», είτε τα διάβαζαν οι ήρωες είτε φαίνονταν έντονα σε κάποιο πλάνο. Έτσι οι fan της σειράς οργίαζαν στο διαδίκτυο, φτιάχνοντας σενάρια βασισμένα στα βιβλία. Και επειδή, εγώ δεν μπορώ ν αντισταθώ σε τέτοια πράγματα, σε μια εβδομάδα τα είχα ξεκοκαλίσει όλα. Απαντήσεις για το Lost φυσικά δεν πήρα, είχα την τύχη να απολαύσω όμως μερικά από τα πιο απολαυστικά διαμάντια της λογοτεχνίας. Φέτος, την άνοιξη, θα κυκλοφορήσουν στα ελληνικά τα διηγήματα του Χουάν Ρούλφο: δεκαεπτά ιστορίες που θα μας ταξιδέψουν στο σύμπαν που δημιούργησε μια αληθινή ιδιοφυΐα. Δεν τα χάνω με τίποτα!\n6. «Ο χάρτης και η επικράτεια» – Michel Houellebecq (εκδ. Εστία)\nΤο βιβλίο αυτό χάρισε στον Ουελμπέκ το Γκονκούρ, το σημαντικότερο λογοτεχνικό βραβείο στη Γαλλία. Μετά τα δυνατά «Στοιχειώδη Σωματίδια», την «Πλατφόρμα», την «Επέκταση του πεδίου πάλης», αλλά και το λιγότερο καλό (κατά τη γνώμη μου) μυθιστόρημα «Η δυνατότητα ενός νησιού» (όλα εκδ. Εστία), ο Γάλλος βασιλιάς του απόλυτου κυνισμού επιστρέφει αυτή τη φορά χτίζοντας μια ιστορία με αστυνομική πλοκή. Με γλώσσα-μαχαίρι, κοφτή και κοφτερή όπως πάντα, τεμαχίζει τη φτήνια και τον σεξισμό του υπερκαταναλωτικού δυτικού πολιτισμού και φανερώνει τη γύμνια των σημερινών ανθρώπινων σχέσεων. Ένα από τα πρόσωπα του βιβλίου είναι ο ίδιος ο Ουελμπέκ, πρόσωπο όμως που δολοφονείται σαδιστικά. Ο συγγραφέας σύμφωνα με δηλώσεις του απόλαυσε όσο τίποτα το να σκοτώνει τον εαυτό του στο χαρτί.\n7. «Κορσακόφ» – Eric Fottorino (εκδ. Πόλις)\nΗ αλήθεια είναι πως δεν διάβασα ποτέ τα περσινά «Κινηματογραφικά φιλιά» του. Όχι γιατί δεν ήθελα, αλλά γιατί χάρισα το βιβλίο σε μία φίλη που το ήθελε πολύ και μετά ξεχάστηκα. Είχε πάρει το μάτι μου καταπληκτικές κριτικές για το βιβλίο, τόσο στα blogs, στις εφημερίδες αλλά και στις ψηφιακές εκδόσεις του ξένου τύπου. Στην αρχή πίστευα ότι όλα είναι θέμα καλών δημοσίων σχέσεων, αφού ο συγγραφέας του είναι διευθυντής της εφημερίδας Le Monde. Όμως όσοι φίλοι μου το διάβασαν γοητεύτηκαν. Φέτος που βγαίνει το νέο του μυθιστόρημα (αυτή τη φορά με αστυνομική πλοκή), θα το διαβάσω σίγουρα και αν περάσω καλά μαζί του υπόσχομαι θα επιστρέψω πίσω για ένα …French kiss.\nΟ νέος ήρωας του Φοτορινό είναι ένας διακεκριμένος νευρολόγος που πάσχει από το σύνδρομο Κορσακόφ, μια διαταραχή της μνήμης. Σύμπτωμα της πάθησης είναι η μυθοπλασία: Έτσι ο ήρωας, ο οποίος «μπορεί να είναι τα πάντα …αλλά όχι ο εαυτός του», καταφεύγει σε μια επινοημένη αλήθεια προκειμένου να καλύψει τα κενά μνήμης του…\n8. «Ο ένοικος» – Javier Cercas (εκδ. Πατάκη)\nΈνας καθηγητής φωνολογίας σε αμερικάνικο πανεπιστήμιο, ο Μάριο Ρότα, γνωρίζει το νέο του γείτονα και συνάδελφο Ντάνιελ Μπέρκοβιτς και έκτοτε όλα του πηγαίνουν στραβά. Τυχαίο; Η κακοτυχία τον κατατρέχει και τον οδηγεί σε έναν ανατριχιαστικό εφιάλτη… Το βιβλίο αυτό από τον συγγραφέα του best seller «Στρατιώτες της Σαλαμίνας» αν και κυκλοφόρησε στο εξωτερικό πριν την «Ταχύτητα του φωτός» (εκδ. Πατάκη) θα εκδοθεί φέτος στην Ελλάδα. Πρόκειται, σύμφωνα με τον Ρομπέρτο Μπολάνιο, για ένα «καταπληκτικό βιβλίο από έναν δημιουργό με ασυνήθιστο ταλέντο».\n9. «Ο αόρατος άνθρωπος» – Ralph Ellison (εκδ. Κέδρος)\nΈνα από τα 100 μεγαλύτερα μυθιστορήματα της αμερικανικής λογοτεχνίας σύμφωνα με το περιοδικό Time, επιτέλους θα κυκλοφορήσει για πρώτη φορά στην Ελλάδα. Το βιβλίο, το οποίο βραβεύτηκε το 1953 με το Εθνικό Βραβείο Λογοτεχνίας των ΗΠΑ, περιγράφει την ιστορία ενός ανθρώπου που είναι αόρατος, επειδή οι άλλοι αρνούνται να τον δουν. Μια μεταφορά που χτυπά το πρόβλημα του ρατσισμού στην καρδιά του, από έναν αφροαμερικανό που τόλμησε να σπάσει τα ταμπού της εποχής του και να θέσει ανοιχτά την ερώτηση: Πότε, επιτέλους, ο μαύρος άνθρωπος θα είναι απλώς ένας άνθρωπος;».\n10. «Freedom» – Jonathan Franzen (εκδ. Ωκεανίδα)\nΜεγάλο debate έχει ξεσπάσει από πέρυσι τον Αύγουστο με αφορμή την επιστροφή του Τζόναθαν Φράνζεν. Ο συγγραφέας των «Διορθώσεων» (εκδ. Ωκεανίδα) έγινε εξώφυλλο στο περιοδικό Time και λανσαρίστηκε για μία ακόμη φορά ως ο μεγαλύτερος εν ζωή Αμερικανός συγγραφέας. Το νέο του βιβλίο, όπως και το προηγούμενο θεωρούνται ήδη κλασικά αριστουργήματα. Άλλοι τον διαβάζουν και γράφουν ότι κόβουν φλέβα. Άλλοι στρέφουν το κοπίδι εναντίον του από τη ζήλια (χωρίς να έχουν ρίξει ούτε μια ματιά στα μυθιστορήματά του). Ορισμένοι βαρέθηκαν και τον παράτησαν στη μέση. Και κάποιοι άλλοι σαν εμένα στεκόμαστε κάπου ανάμεσα και αναρωτιόμαστε αν θα πρέπει να υποκύψουμε και να διαβάσουμε πρώτα τις «Διορθώσεις» και μετά, την άνοιξη που θα βγει το επόμενο, και την «Ελευθερία». Η αλήθεια είναι πως εγώ τις «Διορθώσεις» τις έχω αγοράσει από το 2003 αλλά δεν αξιώθηκα ποτέ να τις τιμήσω. Παρόλα αυτά περιμένω (!) το νέο του βιβλίο με (;) χαρά. Είμαι στ’ αλήθεια αδιόρθωτος, το ξέρω…\n11. «Μονόπρακτα» – Tennessee Williams (εκδ. Πατάκη)\nΠολλά χρόνια τώρα τα διαβάζω ξανά και ξανά, από εκείνη την παλιά έκδοση του Γκοβόστη, σε μετάφραση Κωστούλας Μητροπούλου. Με κομμένη την ανάσα. Για την ποίηση, το μαγικό ρεαλισμό τους, για τη στιγμή της κατάρρευσης… Τα μονόπρακτα του Τενεσί Ουίλιαμς μιλούν κατευθείαν στην καρδιά. Φωτίζουν για λίγο, μόνο για όσο κρατάει η φλόγα του σπίρτου μέχρι ν΄ ανάψει το τσιγάρο, τα πιο απύθμενα βάθη της ανθρώπινης φύσης. Οι ήρωές του, πάντα τόσο αδύναμοι, εύθραυστοι σαν τα φτερά μιας πεταλούδας, απεγνωσμένοι, παραπαίουν μεταξύ πραγματικότητας και φαντασίας. Και γι αυτό δεν μπορείς παρά να τους νιώσεις. Βαθιά. Γιατί τίποτα δεν μπορεί να τους σώσει.\nΑυτή η νέα αναθεωρημένη έκδοση από τον Πατάκη θα κυκλοφορήσει σε μετάφραση του Νίκου Γκάτσου. Θα είναι με δυο λέξεις: δυνατή εμπειρία. Κι ίσως να νιώσω πως τα διαβάζω ξανά για πρώτη φορά.\nΟΜΙΛΕΙΤΕ ΕΛΛΗΝΙΚΑ: 5 ακόμη ιδέες για διάβασμα…\nΜετά το μυθιστόρημα «Τι είδε η γυναίκα του Λωτ;» της Ιωάννας Μπουραζοπούλου (εκδ. Καστανιώτη) το οποίο δεν μπορούσα να αφήσω από τα χέρια μου, περιμένω με πολύ ενδιαφέρον το νέο της βιβλίο «Στο βουνό των Κατόπτρων».\nΈνα ανθολόγιο από τον «Μέγα Ανατολικό» του Ανδρέα Εμπειρίκου θα κυκλοφορήσουν οι εκδόσεις Άγρα.\nΗ Μαρλένα Πολιτοπούλου μετά το γρήγορο αστυνομικό «Μνήμη Πολαρόιντ» ταξιδεύει από το Βόλο στην Άνδρο με την αναθεωρημένη έκδοση του βιβλίου «Ο κύριος Μάριος μετάνιωσε αργά» που είχε κυκλοφορήσει το 1999 (εκδ. Μεταίχμιο).\nΟ Αλέξης Σταμάτης επιστρέφει πολύ σύντομα με την «Κυριακή» (εκδ. Καστανιώτη).\nΤο «Μαύρες οχιές μας ζώσανε» του Γιώργου Δενδρινού (εκδ. Μεταίχμιο), που θα κυκλοφορήσει το Μάρτιο, φαίνεται να είναι ένα εντελώς σουρεαλιστικό χιουμοριστικό μυθιστόρημα. Ένας ταξίαρχος του πεζικού μένει έγκυος, μια τραβεστί κατακρεουργείται σε ένα υπόγειο στην Κυψέλη κι ένα πτώμα κάνει φτερά από μεγάλο νοσοκομείο της Αθήνας… Τι κρύβεται πίσω από όλα αυτά; Ο αστυνόμος Κωσταβάρας αναλαμβάνει να λύσει το μυστήριο…\nΣΑΣΠΕΝΣ: 5 νέα αστυνομικά & ψυχολογικά θρίλερ που ανεβάζουν ταχύτητα…\n«Κοιμήσου μαζί μου» της Joanna Briscoe (εκδ. Μεταίχμιο): Μία μυστηριώδης γυναίκα εισβάλει στη ζωή ενός ευτυχισμένου ζευγαριού, τους παρακολουθεί στενά και φέρνει τα πάνω κάτω.\n«Παγωμένη Πριγκίπισσα» της Camilla Lackberg (εκδ. Μεταίχμιο): Ένα ανατριχιαστικό θρίλερ από μία συγγραφέα που θεωρείται η νέα σουηδέζα Αγκάθα Κρίστι. Όταν η παιδική της φίλη βρίσκεται δολοφονημένη, η Έρικα Φλανκ μπλέκεται σε έναν ιστό φτιαγμένο από ψέματα και κρυμμένα μυστικά.\n«Η βιβλιοθήκη των νεκρών» του Glenn Cooper (εκδ. Πατάκη): Από τη μια ένας δολοφόνος κατά συρροή σπέρνει τον τρόμο στη Νέα Υόρκη, σκοτώνοντας βίαια εννέα ανθρώπους. Το μοναδικό κοινό είναι οι εννέα καρτ ποστάλ από το Λας Βέγκας που ανακοινώνουν την ημέρα θανάτου τους. Από την άλλη ένας εγκαταλελειμμένος σε ένα μοναστήρι ανεπιθύμητος γιος που γεννήθηκε την καταραμένη έβδομη μέρα του έβδομου μήνα του έτους 777… Και στη μέση ένας πράκτορας του FBI που ανακαλύπτει μια τρομακτικά αλήθεια που δεν πρέπει να αποκαλυφθεί ποτέ.\n«Φόνος στο κιμπούτς» της Batya Gur (εκδ. Πόλις): Η δηλητηρίαση μιας όμορφης και δυναμικής γραμματέως σε ένα κιμπούτς φέρνει τον ισραηλινό επιθεωρητή Μιχαέλ Οχαγιόν αντιμέτωπο με μια κλειστή περίπλοκη κοινότητα.\n«Νέμεσις» του Jo Nesbo (εκδ. Μεταίχμιο): Το βιβλίο ανήκει σε μία σειρά 8 αυτόνομων μυθιστορημάτων με ήρωα τον ντετέκτιβ Χάρι Χόλε. Τα βιβλία του Νορβηγού Νέσμπο έχουν ξεπεράσει τα 6.000.000 αντίτυπα σε πωλήσεις. Λέτε να βρούμε στο πρόσωπο του Χόλε τον νέο επιθεωρητή Ρέμπους που αγαπήσαμε μέσα από τα βιβλία του Ίαν Ράνκιν;\n6 Replies to “ΤΑ 11 ΒΙΒΛΙΑ ΤΟΥ 2011: ΕΡΧΟΝΤΑΙ ΣΑΝ ΤΗΝ ΑΝΟΙΞΗ!”\nJanuary 24, 2011 at 9:44 am\nΠολύ ενδιαφέρουσα λίστα! Μικρή διόρθωση μόνο, δεν είναι όλα τα βιβλία του Μπολάνιο που αναφέρεις μυθιστορήματα – κάποια είναι συλλογές διηγημάτων.Μια και η λίστα είναι φιλόδοξη, να προτείνω αν δεν το έχεις διαβάσει και το Oblivion του David Foster Wallace που θα κυκλοφορήσει από τον Κέδρο το φθινόπωρο (Λήθη ο ελληνικός τίτλος).Από ελληνικά βιβλία, χαίρομαι πολύ που μαθαίνω για καινούριο της Μπουραζοπούλου. Έχω σκοπό να διαβάσω και το τελευταίο της Κιτσοπούλου, γιατί οι Νυχτερίδες της μου άρεσαν πολύ, καθώς και το Rewind της Ξυλούρη, για το οποίο έχω ακούσει αντικρουόμενα, πάντως γενικά θετικά σχόλια.Α.\nJanuary 24, 2011 at 8:10 pm\nΈχετε δίκιο, με κυρίευσε ο δαίμων του …τυπογραφείου. Μεγάλος σατανάς! 🙂 Σας ευχαριστώ πολύ, δεν είχα προσέξει ότι από το κείμενο έλειπε ολόκληρη φράση. Το διόρθωσα ήδη. Χαίρομαι που ακούω για τον Wallace. Είχα διαβάσει για τη συλλογή διηγημάτων του «Κορίτσι με παράξενα μαλλιά» (εκδ. Τραυλός) στο blog του Librofilo και ήμουν έτοιμος να το αγοράσω. Αλλά τελικά έκανα πίσω. Ίσως να φταίει που δεν τρελαίνομαι για διηγήματα (εκτός κι αν ξέρω που βαδίζω). Ποτέ δεν είναι αργά, όμως, να αλλάξω γνώμη. Σας ευχαριστώ και πάλι, για την επισήμανση και τις προτάσεις! Lou\nDear Lou,επειδή είμαι λίγο τεμπέλα, βρίσκω εξαιρετική τη δουλειά σου. Από την πολύ καλογραμμένη παράθεση βιβλίων θα διαλέξω ευκολότερα. Γιατί όμως δεν γράφεις εσύ ένα βιβλίο; ΤΗΕ CAT.\nJanuary 28, 2011 at 4:23 am\nDear CAT, Σας ευχαριστώ για τα καλά σας λόγια. Στην απορία σας υπάρχει μία απάντηση που αναβοσβήνει με λαμπάκια στο κεφάλι μου ασταμάτητα: γιατί είμαι κι εγώ τεμπέλης. Αλλά πολύ. Προτιμώ να διαβάζω θρονιασμένος σαν κεραμιδόγατος σε πολυθρόνες, ανάκλιντρα, καναπέδες, κρεβάτια, γρασίδια και σεζ λονγκ. Ίσως αργότερα στα χρόνια του αλτσχάιμερ να απαγγέλλω στην κυρία που θα με φροντίζει ποιήματα σε ιαμβικό δεκαπεντασύλλαβο, στιχάκια-του-γιατρού που θα γεννιούνται στο τηγανισμένο μυαλό μου. Τότε ελπίζω να σας θυμάμαι, για να σας αφιερώσω το βιβλίο. Lou\nJanuary 29, 2011 at 9:08 pm\nΑγαπητέ Lou… μια βιβλιοφιλική προσθήκη: Τα διηγήματα του Ρούλφο είχαν κυκλοφορήσει από τον Κέδρο με τίτλο “Η πεδιάδα στις φλόγες” σε μετάφραση Φ. Δρακονταειδή το 1982 (είναι εξαντλημένο πια). Περιείχε 16 από τα 17 διηγήματα. Έλειπε το Paso del Norte. Άλλωστε και στα αγγλικά έχουν μεταφραστεί μόνο τα 15.\nJanuary 29, 2011 at 9:17 pm\nΑγαπητέ nautilous… To 1982 ήμουν 4 ετών. Έτσι, λογικά, θα τα διαβάσω από τις εκδόσεις Πατάκη την άνοιξη. 🙂\nPrevious PostPrevious H αληθινή τελειότητα είναι το να μην έχεις τίποτα…\nNext PostNext Η ομορφιά κρύβεται παντού, ακόμα και στη θλίψη…


Αποθέωσε τον κόσμο του Παναθηναϊκού ο Σάρας για την υποδοχή στον Χεζόνια: «Μόνο εδώ αυτά» | Panathinaikos24.gr\nΟ Σαρούνας Γιασικεβίτσιους μίλησε για τη νίκη της Μπαρτσελόνα, αλλά και την υποδοχή του κόσμου στον Μάριο Χεζόνια.\n02.03.2021 | 23:22\n«Συγχαρητήρια στην ομάδα μας. Ερχόμενοι εδώ ξέραμε ότι θα ήταν δύσκολο να σκοράρουμε. Περίμεναν ότι θα είχαμε λιγότερη παραγωγικότητα, όμως παίκτες όπως ο Χίγκινς κια ο Μίροτιτς έκαναν πολύ καλή δουλειά. Αμυντικά δεν ήμασταν στο επίπεδο που θέλαμε. Ο Παναθηναϊκός σκόραρε εύκολους πόντους. Ο Παναθηναϊκός πήρε 10 επιθετικά ριμπάουντ και αυτό δείχνει τη δουλειά. Είχαμε 3 δύσκολα παιχνίδια σε 5 μέρες και είμαι χαρούμενος για το αποτέλεσμα».\nΓια την προσέγγιση απέναντι στον Χεζόνια και την υποδοχή του κόσμου στον Κροάτη: «Φυσικά μου έφερε μνήμες και υπάρχουν συναισθήματα. Γι αυτό αξίζει που ο Χεζόνια είναι εδώ και υπάρχουν συναισθήματα που μπορεί να νιώσει μόνο εδώ. Είναι μια εμπειρία ζωής. Στην τακτική μας δεν άλλαξαν πολλά. Αμυντικά προσπαθήσαμε να τον καλύψουμε καλά σε κάθε πλευρά».\nΓια το τι χρειάζεται για να έχει μια τέλεια ομάδα: «Ποτέ δεν θα είμαστε τέλειοι, αλλά πρέπει να δουλεύουμε και να προσπαθούμε για να γίνουμε τέλειοι. Έχουμε τόσα παιχνίδια που δεν μπορούμε να προπονηθούμε πολύ. Δεν υπάρχει χρόνος να αναρρώσουν οι παίκτες από το ένα παιχνίδι στο άλλο. Είχαμε πολύ καλή εικόνα από Σμιτς και Μπολμάρο και έδωσαν πολλά στο παρκέ».


Στο Μιλάνο με τη bwin.com!\nΜία μοναδική εμπειρία έζησαν οι εκλεκτοί καλεσμένοι της bwin.com, της Νο 1 online gaming πλατφόρμας, με προορισμό το Μιλάνο σ’ ένα αποκλειστικό 3ήμερο ταξίδι. Η bwin, ως επίσημος χορηγός της Milan έδωσε την ευκαιρία σε εκπροσώπους επιλεγμένων ΜΜΕ να ταξιδέψουν στο Μιλάνο και να παρακολουθήσουν από κοντά τον αγώνα της Milan με τη Sampdoria στο στάδιο San Siro το περασμένο Σάββατο.\nΗ αποστολή ένιωσε την αδρεναλίνη να ανεβαίνει παρακολουθώντας όλα τα γκολ του αγώνα σε απόσταση αναπνοής από τις VIP θέσεις του σταδίου, ξεναγήθηκε σε όλους τους χώρους του γηπέδου, επισκέφτηκε το μουσείο της Milan και φιλοξενήθηκε στο VIP lounge της bwin. Τους καλεσμένους περίμενε όμως και μία ακόμα έκπληξη καθώς είχαν την ευκαιρία να βρεθούν στα αποδυτήρια της Milan και να φωτογραφηθούν με τα προσωπικά αντικείμενα των κορυφαίων ποδοσφαιριστών της αγαπημένης τους ομάδας.\nΕκτός όμως από το αγωνιστικό κομμάτι οι καλεσμένοι της bwin πέρασαν και ένα εκπληκτικό 3ήμερο στο κοσμοπολίτικο Μιλάνο. Ιταλική κουζίνα, ψώνια, νυχτερινή διασκέδαση και άλλα πολλά συνέθεσαν το μοναδικό αυτό τριήμερο ποδοσφαιρικής δράσης και διασκέδασης.\nΗ bwin πάντα πιστή στον θεσμό των χορηγιών, είναι παρούσα στα σημαντικότερα αθλητικά γεγονότα και στα μεγαλύτερα γήπεδα παγκοσμίως. Δικαίως έχει τον τίτλο «ο χορηγός των πρωταθλητών» και σας προσκαλεί όλους να μπείτε στο παιχνίδι μαζί της!\n11/12/2009....... :: Comments


95ο Δημοτικό Σχολείο Αθηνών » Blog Archive » Σχολή Γονέων\nΑγαπητοί γονείς, θα ήθελα να σας ενημερώσω ότι ξεκινάει άμεσα τη λειτουργία της Σχολή Γονέων (δωρεάν) για τα σχολεία της περιοχής μας. Οι συναντήσεις θα είναι δίωρης διάρκειας, θα πραγματοποιούνται ανά 15νθήμερο και θα γίνονται στο χώρο των 93ου – 95ου Δημοτικών Σχολείων (Πυθέου και Αγκύλης, στον Νέο κόσμο) κάθε Τετάρτη. Πρώτη συνάντηση αυτή την Τετάρτη 13 Μαρτίου, ώρα 5.30΄- 8.00΄ μ.μ.\nΤις συναντήσεις θα εμψυχώνουν οι κυρίες Μαρουσώ Λύκαρη και Μαρινάση Τσαγκαλάκη, ψυχολόγοι από την ΑΘΗΝΑ – ΥΓΕΙΑ (συνεργατική δομή του ΟΚΑΝΑ και του Δήμου Αθήνας). Οι εντυπώσεις των γονιών που συμμετείχαν ως τώρα σε Σχολές Γονέων είναι πολύ θετικές.\nΕλάτε, αξίζει τον κόπο! Θα σας βοηθήσει να ανταποκριθείτε καλύτερα στο δύσκολο ρόλο του γονιού.\nΔημοσιεύτηκε\tστις 10th Μάρτιος 2013 στις 10:39\tκαι βρίσκεται κάτω από Ανακοινώσεις, Γονείς. Μπορείς να παρακολουθείς τα σχόλια για το άρθρο χρησιμοποιώντας RSS 2.0 feed. Μπορείς να πας στο τέλος και να αφήσεις σχόλιο. Το Pinging προσωρινά δεν επιτρέπεται.


ΟΛΑ POPA #9: «Τρεξε», το Τζαμί Καίγεται και ο Φόβος Επιστρέφει... - POPAGANDA\nΟΛΑ POPAΟΛΑ POPA #9: «Τρεξε», το Τζαμί Καίγεται και ο Φόβος Επιστρέφει…\nΟΛΑ POPA #9: «Τρεξε», το Τζαμί Καίγεται και ο Φόβος Επιστρέφει…\nΌλη η ομάδα της Popaganda εξομολογείται τα Up και τα Down της από την εβδομάδα που πέρασε (18-24/3/2017).\nΚάτω από τον βράχο της Ακρόπολης, κρύβεται πάνω από μισός αιώνας ιερών τραγουδιών και μουσικών, στην πιο παλιά μπουάτ της Αθήνας. Στην Θόλου 4 -κάθετη της Μνησικλέους- βρίσκεται από το 1964 η Απανεμιά, ένα μικρό αλλά θρυλικό «κουτί», λιτό κι απέριττο, με μικρές καρέκλες και χαμηλό φωτισμό. Το βράδυ της Τετάρτης η ηθοποιός και συγγραφέας Λένα Κιτσοπούλου, μαζί με τον Γιώργο Πετρούδη στο μπουζούκι, τον Γιώργο Μάκρα στην κιθαρα και στο πιάνο τον Άγγελο Τριανταφύλλου, μας ταξίδεψαν στα ’80s, μας έκαναν να ξεσπάσουμε με τον Πανούση, να ερωτευτούμε με την Κανελλίδου και να επαναστατήσουμε με τον Άσιμο. «Τι σήμερα, τι αύριο, τι τώρα…» τραγουδούσαμε όλοι μαζί, σε ένα από τα τελευταία άσματα, παρακαλώντας σιωπηλά να μην τελειώσει αυτή η μυσταγωγία.\nΕπιστρέφεις βράδυ σπίτι σου. Βλέπεις ένα φαλλό με πόδια να σε προσπερνά. Ναι, ο «κύριος» αποφάσισε να κάνει δημοσίως επίδειξη των γεννητικών του οργάνων. Στρίβεις στο επόμενο τετράγωνο, τον βλέπεις στη γωνία. Συνεχίζεις την πορεία σου, ο τύπος βάζει κουκούλα. Επιταχύνεις, επιταχύνει. Σκοτάδι. Κανένα μαγαζί ανοιχτό. Ψυχή δεν είναι στο δρόμο. Να φωνάξεις; Να τρέξεις; Τρέχεις. Τρέχεις όσο πιο γρήγορα μπορείς και δεν κοιτάς πίσω. Ευτυχώς βρίσκεις τα κλειδιά. Ανεβαίνεις πάνω με την ψυχή στο στόμα. Τι κάνεις; Παίρνεις την αστυνομία. Μετά;\nΕπιτέλους η αλήθεια πέθανε.\nΒατοπέδι: Σύμβολο της χρεοκοπίας Κράτους – Πολιτικής – Δικαιοσύνης. Η «ασφυξία» του 2008 (χρονιά που έγινε γνωστό το σκάνδαλο) πνίγει την ελληνική κοινωνία πάλι. Η «Καραμανλική αριστερά» είναι εδώ και θέλει να μας αποτελειώσει.\nΓουστάρω πολύ το come back της Σοφίας Αρβανίτη, που γράφει στίχους, ροκάρει, συνεργάζεται με τον αγαπημένο μου Δημήτρη Λιόλιο και, υπό τη στέγη της δισκογραφικής του Βασίλη Παπακωνσταντίνου, τη Rain Music, δημιουργεί σιγά σιγά έναν εξαιρετικό δίσκο. Αύριο το βράδυ, θα πάω σίγουρα Shamone για να την απολαύσω και στα φρέσκα της, αλλά και στα διαχρονικά παλιά της, εκείνα που θυμίζανε πάρτυ.\nΗ άθλια κατάσταση του Κυνοκομείου Λαμίας, όπως αποκαλύφθηκε μέσω του θαρραλέου ρεπορτάζ της Σταματίνας Σταματάκου με σκότωσε. Σκαούλες με νεκρά ζώα σε κάδους απορριμάτων, μη διάθεση συνεργασίας των εργαζόμενων εκεί, χαώδης κατάσταση ως προς το ζήτημα των υιοθεσιών…Γιατί, γιατί, γιατί;\nΗ ταινιάρα Get Out που μάλλον θα είναι μια από τις πιο καλές ταινίες της σεζόν. Ένα πολύ έξυπνο, ανατριχιαστικό και τρομερά αστείο θρίλερ, με ένα εξαιρετικά επίκαιρο και εύστοχο σχόλιο για την εποχή στην οποία ζούμε.\nΟ θάνατος του σπουδαίου Chuck Berry, αλλά κυρίως η επίθεση στο Λονδίνο και η επιστροφή του φόβου στην Ευρώπη. Θα μιλήσω χωρίς την παραμικρή εμπειρία, και άσχετα με το ποίος ανέλαβε την ευθύνη της επίθεσης, αλλά ποτέ δε θα πρέπει να αλλάξουμε τον τρόπο ζωής μας για τις ενέργειες μερικών βλαμμένων ανθρώπων.\nΤο ντοκιμαντέρ Χορευτής (Dancer), που έχει κυκλοφορήσει πλέον και σε dvd. Τον 27χρονο Σεργκέι Πολούνιν, οι περισσότεροι τον γνωρίσαμε από τη συμμετοχή του στο βιντεοκλίπ του τραγουδιού «Take me to Church», το οποίο έχει απoσπάσει 19 εκατ. προβολές στο YouTube. Ωστόσο, αξίζει να παρακολουθήσει κανείς ολόκληρη την πορεία της ζωής του: Την εμφάνιση μοναδικού ταλέντου στο χορό κατά τη διάρκεια της παιδικής ηλικίας στην Ουκρανία, τις μεγάλες θυσίες της οικογένειας για τις απαραίτητες σπουδές, τις εκτιμήσεις ότι πρόκειται για τον διάδοχο του Νουρέγεφ,τη συμμετοχή στο Βασιλικό Μπαλέτο του Λονδίνου ως ο νεαρότερος πρώτος χορευτής στην ιστορία του, την ξαφνική παραίτηση από εκεί, την εμπλοκή με τα ναρκωτικά, την κατάθλιψη, τη δυναμική επιστροφή συνδυάζοντας το μπαλέτο με σύγχρονα είδη χορού. Μια ζωή, δηλαδή, γεμάτη διακυμάνσεις, ώσπου να φτάσει στη σημερινή ισορροπία. Δείτε αυτό το ντοκιμαντέρ, θα σας αρέσει. Ειδικά αν αγαπάτε τον χορό, ακόμη περισσότερο.\nΈνα ακόμη τρομοκρατικό χτύπημα, αυτή τη φορά στην Αγγλία. Με την παράνοια που κυριαρχεί στον κόσμο πλέον, δεν μπορούμε να νιώσουμε ασφαλείς ποτέ και πουθενά.\nΗ ανακάλυψη της αρχαιότερης βέσπας σε ένα στάβλο. Είναι μόλις η τρίτη βέσπα που κατασκευάστηκε ποτέ και είναι χειροποίητη. Οι πολλές δεκαετίες ακινησίας δεν άφησαν πολλά σημάδια πάνω στη δεσποινίδα των 70 Μαΐων και φαίνεται έτοιμη να κατακτήσει και πάλι τους δρόμους. Ένα ζωντανό μνημείο βιομηχανικού πολιτισμού και του ιταλικού μεταπολεμικού οικονομικού θαύματος. Αυτές τις μέρες δημοπρατείται και το σφυρί θα χτυπήσει για τελευταία φορά στις 28/3 ενώ η τιμή πώλησης αναμέται να ξεπεράσει τις 300.000€\nΟ θάνατος του Martin McGuiness. Κάποτε αρχηγός του IRA, ριζοσπαστικοποιήθηκε την εποχή της Ματωμένης Κυριακής στο καταπιεσμένο Derry και αγωνίστηκε για μια ελεύθερη κι ενωμένη Ιρλανδία. Κατάλαβε εγκαίρως την στιγμή που έπρεπε να «θάψει το τσεκούρι του πολέμου» και ήταν εκ των βασικών συντελεστών της συμφωνίας της Μεγάλης Παρασκευής που σφράγισε την ειρήνη στη β. Ιρλανδία. Παρέμεινε ενεργός πολιτικά και έφτασε μέχρι τη θέση του αναπληρωτή first minister παρά τη σοβαρή του ασθένεια κι εργάστηκε άοκνα για την ειρηνική συνύπαρξη καθολικών και προτεσταντών μέχρι τον θάνατό του. Με το Brexit η ανησυχία για το μέλλον της β. Ιρλανδίας και ειδικά το θέμα της γειτονίας με τη δημοκρατία της Ιρλανδίας επανέρχεται και η απώλεια του Martin φαίνεται ακόμα μεγαλύτερη.\nΜε πρόλαβε ο Καραλιάς, αν και θέλω να προσθέσω για το φανταστικό Τρέξε! πως μπορεί να μην είναι η καλύτερη ταινία των τελευταίων χρόνων, αλλά ίσως είναι η πιο ευφυής: σερβίρει ένα αιχμηρό #BlackLivesMatter σχόλιο στο multiplex κοινό στην πιο απολαυστική comedy horror συσκευασία από την εποχή του Scream. Ως κωμωδία τρομου ασφαλώς μπορεί να ιδωθεί και η διακυβέρνηση Trump που πριν λίγες ώρες δέχθηκε το δεύτερο μεγάλο (μετά την δικαστική αναστολή του Muslim Ban), αλλά πρώτο αστραφτερό, χαστούκι. O Ρεπουμπλικάνος πρόεδρος της Βουλής των Αντιπροσώπων των ΗΠΑ, Paul Ryan, δήλωσε «θα πρέπει να ζήσουμε με το Obamacare για το άμεσο μέλλον» ανακοινώνοντας την απόσυρση του νομοσχεδίου που θα καταργούσε την σπουδαιότερη παρακαταθήκη του προηγούμενου Προέδρου. 26 εκατομμύρια άνθρωποι θα συνεχίσουν να έχουν πρόσβαση σε μονάδες υγείας, το ρεπουμπλικανικό κόμμα (που κυρίως μπλόκαρε την προσπάθεια του Trump) έδειξε τα δόντια του στον… παραδόξως εκλεκτό του, τα περίφημα checks and balances ανέδειξαν τη σοφία του αμερικάνικου συστήματος. Και στο facebook live έπεσε το σχετικό, και δίκαιο, τρολάρισμα…\nΓράφω το down μου σε ενα δημοφιλές καφέ μπαρ σε hip αθηναϊκή γειτονιά και στο communal τραπέζι που καθόμαστε ο διπλανός μου έχει ξεχάσει το τσιγάρο του στο τασάκι, το οποίο καίγεται και στέλνει κύματα καπνού κατευθείαν στη μούρη μου (by the way, στο μαγαζί σερβίρουν και φαγητό). Μήπως, αφού οι αδούλωτοι καπνιστές δεν παίρνετε από λόγια, να φωνάξω την Kazu των Blonde Redhead; Στη συναυλία της περασμένης Κυριακής διέκοψε 3-4 φορές το live για να ζητήσει/απαιτήσει να σβήσουν τα τσιγάρα και το αποτέλεσμα ήταν να γυρίσουμε και μια βραδιά σπίτι χωρίς να χρειαστεί να κρεμάσουμε και τις κάλτσες στο μπαλκόνι για να ξεβρωμίσουν.\nΗ μία από τις τρεις έγκυες χάριτες της αυλής δεν είναι έγκυος πια. Πληροφορίες εντός. Διαλεεεεχτε!\nΕπειδή θα ξεχάσουμε κι αυτά που ξέραμε, συνέντευξη δεν είναι να γράφεις ένα κείμενο με πληροφορίες αλιευμένες από το internet, να προσθέτεις δυο-τρία αποσπάσματα από το βιβλίο του τύπου που υποτίθεται ότι του μίλησες, και να το γαρνίρεις με άλλα δυο-τρία quotes που είπε στην παρουσίαση του βιβλίου του ο τύπος που υποτίθεται ότι του μίλησες. Αυτό, ξαναλέω, δεν είναι συνέντευξη, γι’ αυτό και η δημοσίευση με την ανάλογη βινιέτα είναι τρανταχτό παράδειγμα αντιδεοντολογικής δημοσιογραφικής πρακτικής. Θα μου πεις, πρώτη φορά (σου) συμβαίνει; Θα σου πω όχι.\nΚατά τα άλλα, συνέντευξη -καλή ή κακή, ας κριθεί- είναι αυτή που έδωσε ο γιος του Πάμπλο Εσκομπάρ στην Popaganda.\nTo line up του φετινού TEDx Thessaloniki: Ο Μιχαήλ Λώλης, ο πρώτος ανοιχτά gay Έλληνας αστυνομικός, ο Αντώνης Κανούρας, μαστροχαλαστής και ιδρυτής της Robotixlab, η Βενετία Κουσία και πολύ ακόμη θα συνομιλήσουν και θα μας εμπνεύσουν στις 22 Απριλίου. Η αρχή έγινε με τον ανοιξιάτικό καιρό ήδη το προηγούμενο Σάββατο!\nΤο ότι η πιο ευφάνταστη ευχή που μπορείς να ακούσεις σε ορκωμοσία (μετά το αμίμητο «Καλή Σταδιοδρομία») είναι το «άντε και στο γάμο σου». Έλεος κάπου παιδιά!\nΈνα διατηρητέο δείγμα εκλεκτικισμού με επιδράσεις μπαρόκ που παρέμενε για χρόνια ανεκμετάλλευτο στη γωνία που σχηματίζουν η Ακαδημίας με την Σίνα ανακατασκευάστηκε και είναι πλέον κατάλληλο προς χρήση από το Εθνικό και Καποδιστριακό Πανεπιστήμιο Αθηνών και από τους φοιτητές του τμήματος Νομικής.\nΤο παρών που ψήφισε η ΝΔ όσον αφορά στην παροχή ιθαγένειας στους απογόνους Ελλήνων Εβραίων που τους είχε αφαιρεθεί κατά τη διάρκεια της γερμανικής κατοχής ήταν από μόνη της φάουλ. Αλλά ακόμη χειρότερο ήταν η προσπάθεια να δικαιολογήσει την ψήφο της με μια ανακοίνωση που περισσοτερο θύμιζε δηλώσεις του αντιπροέδρου του Εδεσαϊκού παρά αστικό κοινοβουλευτικό κόμμα.\nΖούμε στο ομορφότερο skyline του κόσμου\nΧελώνες σε τσιμέντο, φώκιες με μια σφαίρα στο κεφάλι, σκυλιά βαμμένα στα χρώματα ομάδων, το σκοτάδι έχει μορφή και λέγεται Άνθρωπος\nΜε το καλέμι στα δόντια, μια παράσταση αυτοκινήτου η πιο μεταφυσική και ταυτοχρόνως ρεαλιστική εμπειρία που έχω ζήσει στην Αθήνα, εδώ και πολύ καιρό. Ραντεβού στο άγαλμα του Παλαμά στην Ακαδημίας, από εκεί μπαίνεις μαζί με άλλους δύο επιβάτες στο λευκό ρενώ του Σαμσών Ρακά, αυτός κάθεται στο τιμόνι και ξεκινά. Καθώς οδηγεί λέει αποσπάσματα από ποιήματά του, όπως ένας ταξιτζής θα σου σχολίαζε για τα ποδοσφαιρικά ή για την πολιτική, οι στίχοι δένονται με τη ζωή στην πόλη, βρίσκεσαι από την πολύβουη Συγγρού σε ένα έρημο στενό, μουσικές, στάσεις κάτω από γέφυρες -κούφιες όλες-, ο Χαλεπάς συνεπιβάτης τρώει στα Έβερεστ της Πειραιώς. Το ασφυκτικό του χώρου και η αντίθεση (ακούς ποίηση ενώ πίσω σου σε κορνάρουν πριν ακόμη ανάψει το πράσινο) δημιουργούν ένα φορτισμένο συναισθηματικά κλίμα που αποτυπώνει την υπέροχη διαταραχή της Αθήνας. Οι Στέρεο Νόβα θα το είχαν λατρέψει.\nΚάτι πάρα πολύ λάθος συμβαίνει στην ελληνική κοινωνία όταν μαθαίνεις ότι πυροβόλησαν στο κεφάλι τον Θεοδόση, μια φώκια μόλις 3 χρονών, που σύχναζε στα παράλια της Ίου, και ότι έχουν βρεθεί αποκεφαλισμένες θαλάσσιες χελώνες και μαχαιρωμένα δελφίνια. Σύμφωνα με το Ινστιτούτο Θαλάσσιας Προστασίας «Αρχιπέλαγος» τα περιστατικά αυτά βρίσκονται σε έξαρση. Αίσχος.\nΗ επαναπρόσληψη του Τάκη Λεμονή στον πάγκο του Ολυμπιακού στις 23 Μαρτίου 2017.\n(φωτοτογραφικό στιγμιότυπο από τον ποδοσφαιρικό αγώνα ΠΑΟ-ΟΣΦΠ 1-4 στο γήπεδο Απόστολος Νικολαίδης στις 21 Μαρτίου 2001 με προπονητή τον ίδιο)\nOι παρελάσεις Εθνικές επετείους.Μαθητικές και στρατιωτικές. Ως πότε πια;\nΧουάν Πάμπλο Εσκομπάρ για τον πατέρα του Πάμπλο Εσκομπάρ: «Το μόνο πράγμα που εισέπραξα ποτέ από τον πατέρα μου ήταν η αγάπη. Τι να σας πω, η αγάπη δεν μπορεί να δει. Η αγάπη είναι τυφλή. Είναι ένα συναίσθημα. Και δεν θα διαπραγματευτώ ποτέ και με κανένα τα συναισθήματα που τρέφω για τον πατέρα μου. Ξέρω ότι με αγαπούσε με όλη του την ψυχή.[…]Είμαι απλά ο γιος του.[…]Μόνο ο θάνατος τον σταμάτησε. Και πάλι σήμερα μιλάμε για αυτόν σαν να είναι ακόμη ζωντανός. Σαν να μην πέθανε ποτέ».\nΤο είπε, πριν από μένα και για μένα, η Αναστασία Βαϊτσοπούλου.\nΤο πως μίλησε για τους Έλληνες αυτή η Τουρκάλα γιαγιά μέσα στη βουνίσια καταχνιά του Πόντου. Στην αριστουργηματική ταινία του Μουσταφά Καρά, Το Κρύο της Τραπεζούντας. Ζήλεψα πολύ, ήθελα να μαι έτσι κι εγώ, κι εμεις, όλοι.\nΚάηκε η ξύλινη και σιδερένια στέγη του Βαγιαζήτ Τσαμισί στο Διδυμότειχο, το χωριό του πατέρα μου. Φτιαγμένη από τόσα χέρια του 14ου αιώνα, σοφά μαστορικά χέρια. Διαβάζω το φλογερό κείμενο της Αγγελικής Κώττη εδώ http://fragilemag.gr/to-mnimio-pou-pligoname/ και κλαίω.


Hell in a kiss: Η Απάντηση του Σιάτλ\nΤο κείμενο που ακολουθεί είναι η απάντηση που έδωσε ο Σιάτλ, ο αρχηγός μιας φυλής Ινδιάνων, προς τον πρόεδρο της Αμερικής Φραγκλίνο Πηρς (1853-1857), όταν ο τελευταίος ζήτησε από τον Σιάτλ να πουλήση στη κυβέρνηση τη γη του. Την απάντηση αυτή έδωσε στη δημοσιότητα η αμερικανική κυβέρνηση το 1976 με την ευκαιρία του εορτασμού των διακοσίων χρόνων από τη Διακήρυξη της Αμερικανικής Ανεξαρτησίας (4 Ιουλίου 1776). Το κείμενο μετέφρασε ο Ζήσιμος Λορεντζάτος (από την εφημερίδα του Chennai, πρώην Madras "The Hindou" της 29 Μαίου 1976) και το δημοσίευσε στο "Βήμα" στις 16.1.1977.\nΟ μεγάλος αρχηγός στην Ουάσιγκτον μηνάει πως θέλει να αγοράσει τη γη μας. Ο μεγάλος αρχηγός μηνάει ακόμα λόγια φιλικά και καλοθέλητα. Καλοσύνη του, γιατί ξέρομε πως αυτός λίγο τη χρειάζεται αντίστοιχα τη φιλία μας. Την προσφορά του θα τη μελετήσομε, γιατί ξέρομε πως αν δεν το πράξομε, μπορεί ο λευκός να προφτάσει με τα όπλα και να πάρει τη γη μας.\nΠώς μπορείτε να αγοράζετε ή να πουλάτε τον ουρανό - τη ζέστα της γης; Για μας μοιάζει παράξενο. Η δροσιά του αγέρα ή το άφρισμα του νερού ωστόσο δεν μας ανήκουν. Πώς μπορείτε να τα αγοράσετε από μας; Κάθε μέρος της γης αυτής είναι ιερό για το λαό μου. Κάθε αστραφτερή πευκοβελόνα, κάθε αμμούδα στις ακρογιαλές, κάθε θολούρα στο σκοτεινό δάσος, κάθε ξέφωτο και κάθε ζουζούνι που ζουζουνίζει είναι, στη μνήμη και στην πείρα του λαού μου, ιερό.\nΞέρομε πως ο λευκός δεν καταλαβαίνει τους τρόπους μας. Τα μέρη της γης, το ένα με το άλλο, δεν κάνουν γι΄αυτόν διαφορά, γιατί είναι ένας ξένος που φτάνει τη νύχτα και παίρνει από τη γη όλα όσα του χρειάζονται. Η γη δεν είναι αδερφός του, αλλά εχθρός που πρέπει να τον καταχτήσει, και αφού τον καταχτήσει πηγαίνει παρακάτω. Με το ταμάχι* που έχει θα καταπιεί τη γη και θα αφήσει πίσω του μια έρημο. Η όψη που παρουσιάζουν οι πολιτείες σας, κάνει κακό στα μάτια του ερυθρόδερμου. Όμως αυτό μπορεί και να συμβαίνει, επειδή ο ερυθρόδερμος είναι άγριος και δεν καταλαβαίνει.\nΑν αποφασίσω και δεχτώ, θα βάλω ένα όρο. Τα ζώα της γης αυτής ο λευκός θα πρέπει να τα μεταχειριστεί σαν αδέρφια του. Τι είναι ο άνθρωπος δίχως τα ζώα; Αν όλα τα ζώα φύγουν από τη μέση, ο άνθρωπος θα πεθάνει από μεγάλη εσωτερική μοναξιά, γιατί όσα συμβαίνουν στα ζώα, τα ίδια συμβαίνουν στον άνθρωπο.\nΈνα ξέρομε, που μπορεί μια μέρα ο λευκός να το ανακαλύψει: ο Θεός μας είναι ο ίδιος Θεός. Μπορεί να θαρρείτε πως Εκείνος είναι δικός σας, όπως ζητάτε να γίνει δική σας η γη μας. Αλλά δεν το δυνόσαστε. Εκείνος είναι Θεός των ανθρώπων. Και το έλεος Του μοιρασμένο απαράλλαχτα σε ερυθρόδερμους και λευκούς. Αυτή η γη Του είναι ακριβή. Όποιος τη βλάφτει, καταφρονάει το Δημιουργό της. Θα περάσουν οι λευκοί - και μπορεί μάλιστα γρηγορότερα από άλλες φυλές. Όταν μαγαρίζεις συνέχεια το στρώμα σου, κάποια νύχτα θα πλαντάξεις από τις μαγαρισιές σου. Όταν όλα τα βουβάλια σφαχτούν, όταν όλα τα άγρια αλόγατα μερέψουν, όταν την ιερή γωνιά του δάσους τη γιομίσει το ανθρώπινο χνώτο και το θέαμα των φουντωμένων λόφων το κηλιδώσουν τα σύρματα του τηλεγράφου με το βουητό τους, τότες πού να βρεις το ρουμάνι; Πού να βρεις τον αιτό; Και τί σημαίνει να πεις έχε γειά στο φαρί σου και στο κυνήγι; Σημαίνει το τέλος της ζωής και την αρχή του θανάτου.\nΠουθενά δεν βρίσκεται μια ήσυχη γωνιά μέσα στις πολιτείες του λευκού. Πουθενά δε βρίσκεται μια γωνιά να σταθείς να ακούσεις τα φύλλα στα δέντρα την άνοιξη ή το ψιθύρισμα που κάνουν τα ζουζούνια πεταρίζοντας. Όμως μπορεί, επειδή, καταπώς είπα, είμαι άγριος και δεν καταλαβαίνω - μπορεί μοναχά για το λόγο αυτόν ο σαματάς να ταράζει τα αυτιά μου. Μα τι μένει από τη ζωή, όταν ένας άνθρωπος δεν μπορεί να αφουγκραστεί τη γλυκιά φωνή που βγάνει το νυχτοπούλι ή τα συνακούσματα των βατράχων ολόγυρα σε ένα βάλτο μέσα στη νυχτιά; Ο ερυθρόδερμος προτιμάει το απλόηχο αγέρι λαγαρισμένο* από την καταμεσήμερη βροχή ή μοσχοβολημένο με το πεύκο. Του ερυθρόδερμου του είναι ακριβός ο αγέρας, γιατι όλα τα πάντα μοιράζονται την ίδια πνοή - τα ζώα, τα δέντρα, οι άνθρωποι. Ο λευκός δε φαίνεται να δίδει προσοχή στον αγέρα που ανασαίνει. Σαν ένας που χαροπολεμάει για μέρες πολλές, δεν οσμίζεται τίποτα.\nΑν ξέραμε, μπορεί να καταβαίναμε - αν ξέραμε τα όνειρα του λευκού, τις ελπίδες που περιγράφει στα παιδιά του τις μακριές χειμωνιάτικες νύχτες, τα οράματα που ανάφτει το μυαλό τους, ώστε ανάλογα να δέονται για την αυριανή. Αλλά εμείς είμαστε άγριοι. Μας είναι κρυφά τα όνειρα του λευκού. Και επειδή μας είναι κρυφά, θα εξακολουθήσομε το δρόμο μας. Αν τα συμφωνήσομε μαζί, θα το πράξομε, για να σιγουρέψομε τις προστατευόμενες περιοχές που μας τάξατε. Εκεί θα ζήσομε, μπορεί, τις μετρημένες μέρες μας καταπώς το θελήσομε.\nΌταν ο στερνός ερυθρόδερμος λείψει από τη γη, και από τη μνήμη δεν απομείνει παρά ο ίσκιος από ένα σύννεφο που ταξιδεύει στον κάμπο, οι ακρογιαλιές αυτές και τα δάση θα φυλάγουν ακόμα τα πνεύματα του λαού μου - τι αυτή τη γη την αγαπούν, όπως το βρέφος αγαπάει το χτύπο της μητρικής καρδιάς. Αν σας την πουλήσομε τη γη μας, αγαπήστε τη καθώς την αγαπήσαμε εμείς, φροντίστε την καθώς τη φροντίσαμε εμείς, κρατήστε ζωντανή στο λογισμό σας τη μνήμη της γης, όπως βρίσκεται τη στιγμή που την παίρνετε, και με όλη σας τη δύναμη, με όλη την τρανή μπόρεσή σας, με όλη την καρδιά σας, διατηρήστε τη για τα τέκνα σας, και αγαπήστε την καθώς ο Θεός αγαπάει όλους μας. Ένα ξέρομε - ο Θεός σας είναι ο ίδιος Θεός. Η γη του είναι ακριβή. Ακόμα και ο λευκός δε γίνεται να απαλλαχτεί από την κοινή μοίρα.\n* ταμάχι: απληστία, πλεονεξία


Τεστ Μαθηματικού Προφίλ & Δυσαριθμησίας. διαδικτυακό εργαλείο.\nΑρχική Άρθρα Παρουσιάσεις Τεστ Μαθηματικού Προφίλ & Δυσαριθμησίας\nΕίναι διδάσκων του Εθνικού & Καποδιστριακού Πανεπιστημίου Αθηνών (ΕΚΠΑ) και ερευνητής στο Εργαστήριο Πειραματικής Ψυχολογίας του ΕΚΠΑ. Είναι επισκέπτης καθηγητής στο Πανεπιστήμιο της Μάλτας (University of Malta) και επιστημονικός συνεργάτης του Τμήματος Αριθμητικών Γνωστικών Λειτουργιών Καθολικού Πανεπιστημίου της Λουβένης (Catholic University of Leuven). H διδακτορική του διατριβή εκπονήθηκε στον τομέα Ειδικής Αγωγής και Ψυχολογίας του ΠΤΔΕ του ΕΚΠΑ και είχε βασικό στόχο την ανάπτυξη λογισμικού διερεύνησης δυσκολιών στα Μαθηματικά. Έχει κάνει μεταπτυχιακές σπουδές στον τομέα της Διδακτικής των Μαθηματικών στο Μαθηματικό Τμήμα του ΕΚΠΑ και κατέχει πτυχίο Μαθηματικών του Αριστοτελείου Πανεπιστημίου Θεσσαλονίκης. Έχει λάβει υποτροφία από το Graduate School of Education του Πανεπιστημίου του Harvard παρακολουθώντας πρόγραμμα μετεκπαίδευσης επαγγελματιών του χώρου της εκπαίδευσης. Το ερευνητικό του ενδιαφέρον επικεντρώνεται στη διερεύνηση των γνωστικών δεξιοτήτων (ειδικών για τα μαθηματικά ή γενικών) που είναι απαραίτητες στη μάθηση των Μαθηματικών και στην ανάπτυξη επιστημονικά τεκμηριωμένων στρατηγικών μάθησης και αντιμετώπισης των δυσκολιών στα Μαθηματικά με βάση το γνωστικό προφίλ κάθε μαθητή στα Μαθηματικά. Έχει λάβει και λαμβάνει μέρος σε ερευνητικά ευρωπαϊκά προγράμματα με αντικείμενο τις Μαθησιακές Δυσκολίες: ΤIDE (2016-2019), EUSpLD (2014-2017), EUPALT (2011 – 2013) και DYSSpeLD (2010-2012). Έχει πολυετή εμπειρία στην αξιολόγηση και παρέμβαση μαθητών που αντιμετωπίζουν ΜΔΜ και έχει εκπαιδεύσει χιλιάδες ειδικούς και εκπαιδευτικούς στα πλαίσια της συνεργασίας του με εθνικά και διεθνή πανεπιστημιακά και εκπαιδευτικά ιδρύματα. Η δουλειά του έχει δημοσιευτεί σε διεθνή ερευνητικά περιοδικά με κριτές και έχει παρουσιαστεί σε πλήθος διεθνών συνεδρίων σε αρκετά εκ των οποίων ως προσκεκλημένος ομιλητής. Είναι επιστημονικός υπεύθυνος του τομέα των Μαθηματικών του πρότυπου σχολείου για παιδιά με μαθησιακές δυσκολίες Eureka Leuven του Βελγίου. Είναι επιστημονικός υπεύθυνος του τομέα των Μαθηματικών του πρότυπου σχολείου για παιδιά με μαθησιακές δυσκολίες Eureka Leuven School του Βελγίου. Είναι μέλος του διοικητικού συμβουλίου και συντονιστής της ακαδημαϊκής επιτροπής του European Dyslexia Association.\nΣτο πεδίο των αριθμητικών γνωστικών δεξιοτήτων, υπάρχει μια ξεκάθαρη έλλειψη ενός θεωρητικά-κατασκευασμένου διαγνωστικού εργαλείου το οποίο θα μπορούσε να χορηγηθεί συλλογικά καλύπτοντας ένα μεγάλο εύρος αριθμητικών δεξιοτήτων σε ένα εύλογο ωστόσο χρονικό διάστημα χορήγησης. Το Τεστ Μαθηματικού Προφίλ & Δυσαριθμησίας (MathPro Test) επιχειρεί να καλύψει το παραπάνω κενό.\nΤο MathPro Test είναι βασισμένο σε ένα τετράπτυχο μοντέλο κατηγοριοποίησης των μαθηματικών δεξιοτήτων σύμφωνα με το οποίο οι δυσκολίες στην εκμάθηση των μαθηματικών μπορεί να οφείλονται σε δυσκολίες που σχετίζονται είτε με ειδικά αριθμητικά γνωστικά συστήματα (επίγνωση αριθμού) είτε με γενικά γνωστικά συστήματα που αφορούν διεργασίες οπτικο-χωρικές, μνήμης ή συλλογιστικής.\nΤο MathPro Test περιλαμβάνει 18 συνολικά δραστηριότητες οι οποίες προσαρμόζονται αυτόματα στη σχολική βαθμίδα κάθε παιδιού. Θα συζητηθούν αποτελέσματα από τη στάθμιση του MathPro Test στην Ελλάδα και σε άλλες χώρες αναφορικά με την εγκυρότητα, την αξιοπιστία, τον βαθμό ευαισθησίας του αναφορικά με τη σχολική βαθμίδα καθώς και την διακριτική του ισχύ.\nΤα αποτελέσματα δείχνουν πως πρόκειται για μια πολλά υποσχόμενη δοκιμασία αριθμητικών δεξιοτήτων η οποία μπορεί να αξιοποιηθεί τόσο στην έρευνα όσο και στην εκπαίδευση. Τέλος θα συζητηθεί ο τρόπος επιλογής των στρατηγικών αντιμετώπισης των δυσκολιών στα Μαθηματικά στη βάση των μαθηματικών προφίλ των μαθητών που παράγει το MathPro Test.\nΠροηγούμενο άρθροΟι μικροί συγγραφείς και φτιάχνουν ιστορίες με τις κάρτες και τα φλύαρα μολύβια\nd-all - 12/12/2019


13.8.2014 | 00:00\nΟι συγκρούσεις με τους ανταγωνιστές σας είναι κάτι που δύσκολα θα αποφύγετε τώρα, επομένως εστιάστε κυρίως στην ψύχραιμη διαχείρισή τους. Κερδισμένος θα βγεί ο υπομονετικός και όχι όποιος παραδίδεται στον θυμό του με ευκολία.\nΣε τροχιά ανόδου τα ερωτικά σας, μετά από μια κίνηση ματ στον τομέα του φλερτ.\nΑρκετά κάνατε τα στραβά μάτια, για να μην παραδεχτείτε τα αρνητικά στοιχεία της ερωτικής σας σχέσης. Καιρός να κοιτάξετε την αλήθεια κατάματα και να αντιμετωπίσετε χωρίς υπεκφυγές τα πρακτικά σας προβλήματα.\nΟ Άρης φέρνει κινητικότητα στα επαγγελματικά σας, που θα αναπτερώσει τη διάθεσή σας. Υπερασπιστείτε το συμφέρον σας με ηρεμία αλλά και πονηριά.\nΜην περιμένετε να τα καταλάβετε όλα για έναν άνθρωπο από την πρώτη επαφή. Δώστε χρόνο και περισσότερες ευκαιρίες ώστε να εξελιχθεί ομαλά ένα πολλά υποσχόμενο ειδύλλιο.\nΣταθερά τα οικονομικά και τα επαγγελματικά σας. Τώρα είναι η κατάλληλη στιγμή να κυνηγήσετε μία αλλαγή που τριβελίζει το μυαλό σας εδώ και καιρό.\nΜία σημαντική επαγγελματική/ οικονομική συμφωνία βρίσκεται πολύ κοντά στο να πραγματοποιηθεί, και το μόνο που στέκεται ανάμεσα σε σας και την επιτυχία είναι η κλασική πια επιπολαιότητά σας. Μετρήστε τα λόγια σας προσεκτικά.\nΕμπιστευτείτε ανεπιφύλακτα τους Ιχθύες σήμερα, γιατί μόνο αυτοί μπορούν να σας οδηγήσουν στο ιδανικό συναισθηματικό σημείο.\nΤα πολλά λόγια είναι φτώχεια, ειδικά σε ό, τι έχει να κάνει με τα ερωτικά σας. Μιλήστε ανοιχτά για τα συναισθήματα και τις προθέσεις σας, και τα πράγματα θα γίνουν πολύ πιο απλά για όλους.\nΠροσοχή στις οικονομικές σας δοσοληψίες, ακόμη κι αν είστε σίγουροι πως προχωράτε προς τη σωστή κατεύθυνση.\nΕξελίξεις φέρνει η Αφροδίτη στα ερωτικά σας, που έρχονται να ταρακουνήσουν ένα ειδύλλιο που για πολλές μέρες έμεινε στάσιμο, χωρίς να το θέλετε. Μην συμβιβαστείτε με κάτι λιγότερο από αυτό που αξίζετε.\nΟμαλά τα πράγματα στη δουλειά. Δώστε έμφαση στη λεπτομέρεια και θα βρεθείτε αρκετά βήματα μπροστά απ’ τους ανταγωνιστές σας.\nΆστατα τα ερωτικά σας σήμερα, γεγονός που οφείλεται στην έλλειψη συνεννόησης και στις σπασμωδικές κινήσεις κάθε πλευράς. Πάρτε τις αποφάσεις σας και διεκδικήστε αυτό που θέλετε με σαφήνεια.\nΠροσοχή σε θέματα υγείας και διατροφής. Οι αντοχές σας δεν είναι απεριόριστες και καλύτερα να μην το διαπιστώσετε με επώδυνο τρόπο.\nΜια νέα γνωριμία σας εξάπτει το ενδιαφέρον και σας βγάζει απ’ το συναισθηματικό τέλμα των τελευταίων ημερών. Μη βιαστείτε, ωστόσο, να ανοιχτείτε υπερβολικά σε κάποιον που δεν γνωρίζετε καλά.\nΜην απομακρύνεστε απ’ την οικογένεια, γιατί μόνο αυτή μπορεί να σας δώσει τη στήριξη που χρειάζεστε σε ένα πρακτικό ζήτημα.\nΜην αναλαμβάνετε περισσότερες δουλειές απ’ όσες μπορείτε να φέρετε εις πέρας, γιατί το αποτέλεσμα θα σας ζημιώσει και πρακτικά και ψυχολογικά. Χαλαρώστε λίγο, Τοξότες, και σταματήστε να πιέζετε τον εαυτό σας υπερβολικά.\nΔεν χρειάζεται να απαντήσετε άμεσα σε ένα δίλημμα που σας τίθεται τώρα. Συμβουλευτείτε πρώτα κάποιον εμπειρότερο.\nΜία απόδραση μπορεί να σας κάνει περισσότερο καλό απ’ όσο φαντάζεστε, κυρίως σε ψυχολογικό επίπεδο. Αδράξτε την πρώτη ευκαιρία για να δραπετεύσετε από ένα περιβάλλον που σας καταπιέζει.\nΣταθερά τα οικονομικά σας τώρα, γεγονός που σας δίνει κουράγιο και μειώνει θεαματικά το άγχος σας. Αποφύγετε, ωστόσο, τα ρίσκα που μπορεί να σας εκθέσουν.\nΔεν πρέπει σήμερα να ενδώσετε στις προκλήσεις ανταγωνιστών και εχθρών, γιατί οι προστριβές δεν πρόκειται να ενισχύσουν το συμφέρον σας. Αφοσιωθείτε στη δουλειά σας και κρατήστε χαμηλό προφίλ.\nΗ Αφροδίτη εντείνει το φλερτ, αλλά παράλληλα αυξάνει τους κινδύνους. Παίξτε τα χαρτιά σας ήρεμα, χωρίς βιασύνες και υπερβολές.\nΔώστε έμφαση στις πρακτικές και κυρίως χειρωνακτικές δουλειές με τις οποίες καταπιάνεστε, γιατί από αυτές θα εξαρτηθούν πολλά, σήμερα. Μην αναθέσετε σε άλλους ό, τι μπορείτε να φέρετε εις πέρας μόνοι.\nΑνοδική η πορεία των οικονομικών σας. Κακομάθετε λιγάκι τον εαυτό σας, δίνοντάς του ό, τι στερήθηκε το τελευταίο διάστημα.\nΗ κυρία Ελένη (234)


Το κορίτσι με το ακορντεόν του Διονύση Βυθούλκα – The Machine – Art Press\nΤην έχω δει πολλές φορές μέσα σε συρμούς του Ηλεκτρικού. Μικρή – έφηβη – αλλοδαπή με ένα ακορντεόν. Τα μαλλιά της σκούρα μαύρα και συνήθως πίσω μια κοτσίδα. Τα ρούχα της απλά. Συνήθως συνοδεύεται από ένα παιδί μικρότερης ηλικίας που έχει το ρόλο να επαιτεί όση ώρα εκείνη παίζει μία ακαθόριστη μελωδία…\nΤο κορίτσι δεν μιλάει. Σπάνια την έχω ακούσει να απευθύνεται στο άλλο παιδί στα ξένα. Ρουμάνικα, Βουλγάρικα, δεν ξέρω. Στην πρώτη στάση κατεβαίνουν και τρέχουν να μπουν στο επόμενο βαγόνι.\nΤην είδα και προχθές. Βράδυ, μετά τις 9. Θυμάμαι ότι όταν σταμάτησε να παίζει ακορντεόν κάθισε και κοίταζε διαρκώς μια παρέα νεαρών, αντρών και γυναικών. Κοίταζε κυρίως τις κοπέλες που μιλούσαν και γελούσαν. Ήταν καθ΄ οδόν για την νυχτερινή τους έξοδο. Και τους κοίταζε με το ύφος μιας έντονης επιθυμίας.\nΑν μπορούσα να μπω στο μυαλό της σίγουρα θα διαπίστωνα πως θα σκεφτόταν «πόσο θα ήθελα να ήμουν εγώ στη θέση τους».\nTo έχω νιώσει και εγώ αυτό το συναίσθημα της «ζήλιας». Παλαιότερα όταν εργαζόμουν όλη νύχτα σε ραδιοφωνικό σταθμό και σε εφημερίδα στο κέντρο της Αθήνας. Εγώ να πηγαίνω για δουλειά και άλλοι συνομήλικοι μου να πηγαίνουν σε μπαρ, σε σινεμά, σε θέατρα. Βέβαια,εγώ είχα δεδομένο ότι θα κάποια στιγμή θα γύριζα στο ζεστό μου σπίτι. Εκείνη όμως;\nΥπάρχει μια θεωρία στο θέμα της επαιτείας ενηλίκων που συνήθως έχουν μαζί τους και παιδιά (ακόμα και μωρά) που λέει να μην δίνουμε χρήματα για να σταματήσουν να ζητιανεύουν. Μια άλλη άποψη λέει να δώσουμε χρήματα – αν θέλουμε πάντα – γιατί αν δεν επιστρέψουν το βράδυ με χρήματα θα τους χτυπήσουν οι δυνάστες τους.\nΤο κορίτσι αυτό είναι ένα από τα παιδιά που εκμεταλλεύονται κυκλώματα – ακόμα και οι γονείς τους – για να επαιτούν. Δεν ζει όπως τα άλλα κορίτσια της ηλικίας του. Μεγάλωσε απότομα. Μαθαίνει να ζει επαιτώντας. Και σίγουρα αν μπορούσε θα είχε «δραπετεύσει» από την σκληρή καθημερινότητα της.\nΚαι αναρωτιέμαι. Τελικά επιλέγουμε εμείς τη ζωή μας ή τα πάντα καθορίζονται από την τύχη και τη μοίρα;\nPrevious ArticleΟι Φράουλες και γιατί δεν θα τις φάω | Της Σόνιας Θεοδωρίδου\nNext ArticleΝτιζολούσιον, ντιβέλοπμεντ έντ στρόμπεριζ μπέιμπι | Του Γιώργου Μυλωνάκι\nΣτα συντρίμμια του χρόνου..| Της Μαριάννας Φωτοπούλου\nΓια τον πατέρα. | Της Μάγδας Μπακούση


Σπιτικό ΄΄Βρόμικο΄΄ και μια σκέψη\nΑνήκω σε μια γενιά που πέρασε καλά, τουλάχιστον πριν αρχίσει η κρίση.\nΟι περισσότεροι από μας περάσαμε ευχάριστα παιδικά χρόνια, ανέμελη εφηβεία, σπουδάσαμε, εργαστήκαμε, κυνηγήσαμε τα όνειρά μας.\nΑλλά όντως κυνηγήσαμε τα όνειρά μας; Ας κάνουμε άλλη μια ανασκόπηση στα χρόνια που πέρασαν.\nΠολλοί από μας, περάσαμε ευχάριστα παιδικά χρόνια, επειδή μας τα παρείχαν οι γονείς μας.\nΠολλοί από μας, σπουδάσαμε, επειδή μας στήριξαν οι γονείς μας, που πλήρωναν τα φροντηστήρια και τα έξοδα που απαιτούσε η σχολή.\nΑρκετοί από μας, εργάστηκαν επειδή είτε βρήκαν έτοιμη δουλειά από τους γονείς τους ή λόγω στήριξης των γονιών.\nΚαι τώρα με την κρίση, την ανεργία και τα χαμηλά εισοδήματα, πολλοί από μας, γυρνάνε πίσω στην ομπρέλα προστασίας των γονιών τους.\nΠάντα προστατευμένοι και πάντα δειλοί να αντιμετωπίσουμε την οποιαδήποτε αδικία. Εθελοτυφλούσαμε γιατί περνάγαμε καλά, αφήναμε να κυλά ο χρόνος χωρίς να φέρουμε την παραμικρή αντίσταση σε οτιδήποτε σάπιζε και παράκμαζε τις δομές της κοινωνίας μας. Ξέραμε ότι πάντα θα υπάρχει μια προστασία, η προστασία των γονιών.\nΟι γονείς ασκούν εξουσία στα παιδιά αλλά παράλληλα προσφέρουν ασφάλεια, σταθερότητα, θαλπωρή. Τα παιδιά, μετατρέπονται σε μικρούς θεούς στα μάτια των γονιών. Οι γονείς, δηλαδή η εξουσία, ανεβάζει τον προστατευόμενο στο βάθρο του βασιλιά.\nΑπό την διαπαιδαγώγηση αυτή,μας έμεινε, ότι η εξουσία μας προστατεύει και ανταμείβει τον υπάκουο, όπως ακριβώς έκαναν οι γονείς. Κάτσε φρόνημα και θα σου πάρω παγωτό, μας έλεγαν.\nΔεν αντιστεκόμαστε σε αυτό που μας προστατεύει ή τουλάχιστον έτσι το θεωρούμε.\nΜάθαμε ότι δεν πρέπει αντιστεκόμαστε στην εξουσία, όσο άδικη και να είναι, διότι η εξουσία μας αγαπάει, ότι κάνει το κάνει για το καλό μας.\nΑξίζουμε οποιαδήποτε τιμωρία, γιατί δεν υπήρξαμε αρκετά καλοί μαζί της.\nΕίμαστε η γενιά με τους πιο μορφωμένους ανθρώπους που γνώρισε ποτέ ο τόπος,όσο αφορά την πανεπιστημιακή γνώση, αλλά με τους πιο αμόρφωτους ανθρώπους όσο αφορά τα συναισθήματα προς τον συνάνθρωπο.\nΜισούμε τον συνάνθρωπο, τον μισούμε φανατικά, θέλουμε να τον βλέπουμε να υποφέρει. Όπως ακριβώς με τα κακομαθημένα παιδιά που ζηλεύουν τα μικρότερα αδέλφια τους. Μόνο ο πιο δυνατός και υπάκουος αξίζει ανταμοιβή και επιβράβευση.\nΜάθαμε να αποποιούμαστε της ευθύνης των πράξεών μας, γιατί πάντα κάποιος προστάτης καθάριζε για μας. Κάποιος προστάτης, είτε γονιός, είτε εταιρία, είτε νόμος....είτε οτιδήποτε, θα αναλάμβανε την ευθύνη των πράξεων μας. Και πάντα ήμασταν πιστά υποταγμένοι σε αυτόν τον προστάτη για να τα έχουμε καλά μαζί του, άσχετα αν διέπραττε κάποια αδικία απέναντι σε συνάνθρωπο μας.\nΔεν μάθαμε να ζούμε, να σκεφτόμαστε και να πράττουμε ελεύθερα. Δεν μάθαμε να είμαστε ελεύθεροι άνθρωποι. Γιατί ελευθερία σημαίνει ευθύνη. Ένας πραγματικά ελεύθερος άνθρωπος, δεν έχει την ανάγκη προστασίας, γιατί απλά αναλαμβάνει όλες τις ευθύνες των πράξεών του. Ξέρει ότι οποιαδήποτε κίνηση που θα κάνει, θα έχει επίπτωση τόσο στον συνάνθρωπο όσο και στο περιβάλλον. Και κάποιος που εκτιμάει την ελευθερία, μπορεί να εκτιμάει και την ελευθερία του συνανθρώπου του. Εκτιμάει την ελευθερία των δικαιωμάτων της ζωής και του περιβάλλοντος. Δεν κρύβεται. Στέκεται σαν ίσος μεταξύ ίσων. Δίνει και δέχεται σεβασμό και αγάπη. Κάθε ενέργεια είναι μελετημένη και προσεγμένη στο να μην βλάψει οτιδήποτε.\nΗ κοινή λογική, που μας έχουν πρήξει με αυτήν την έννοια, μας λέει να συμπορευόμαστε με τον ισχυρό.\nΑν αναλογιστούμε ότι δεν είμαστε ισχυροί, αλλά ούτε και ανίσχυροι, απλά είμαστε άνθρωποι και μπορούμε να τείνουμε να γίνουμε ελεύθεροι δηλαδή υπεύθυνοι. Κάθε μας μικρή ενέργεια θα πρέπει να έχει σκοπό την τάση να γίνουμε ελεύθεροι δηλαδή να μην θέλουμε να σκλαβώσουμε τον συνάνθρωπο ούτε να καταστρέψουμε το περιβάλλον, ούτε να κακοποιήσουμε τα ζώα. Αν, για παράδειγμα, για κάθε προϊόν που αγοράζουμε, μαθαίναμε τις συνθήκες με τις οποίες παράχθηκε, τις επιπτώσεις που έχει στο περιβάλλον, τις συνθήκες εργασίες των εργαζομένων, την επίπτωση στα ζώα. Και δεν λέγαμε απλά ένα: ''δεν είναι δική μου ευθύνη, είναι ευθύνη της εταιρίας'' τότε θα καταλαβαίνατε για τι πράγμα μιλάω.\n(Το παράδειγμα είναι για να υπάρχει και μια σχέση με το μπλογκ)\nμαγιά ξηρή 1 φακελάκι\nνερό χλιαρό περίπου 200ml\nλαχανικά της αρεσκίας σας, μελιτζάνες, κολοκυθάκια, πατάτες, μανιτάρια.\nσε ένα μπολ ανακατεύετε το αλεύρι με την μαγιά και το αλάτι. Ρίχνετε το νερό και ανακατεύετε μέχρι να γίνει μια πολύ μαλακιά ζύμη που να κολλάει στα δάχτυλα. Την αφήνετε μέσα στον φούρνο στους 50 βαθμούς για μία ώρα μέχρι να φουσκώσει.\nΚόβετε την ζύμη σε μικρές μπαλίτσες, περίπου όσο του τένις, και τις ανοίγετε πάνω σε αλευρωμένη επιφάνεια σε μικρούς δίσκους.\nΒάζετε ένα τηγάνι στην φωτιά και το αφήνετε να κάψει. Βάζετε την ζύμη και ψήνετε για κάνα δύο λεπτά την κάθε πλευρά. Προσέξτε να παραμείνουν μαλακές μέσα και τραγανιστές απ' έξω.\nΨήνετε στο γκριλ τα λαχανικά, αφού τα έχετε λαδώσει λίγο.\nΓεμίζετε τις πίτες με τα ψητά λαχανικά, βάζετε και την σάλτσα που σας αρέσει. Εμένα μου αρέσουν με ελαιόλαδο βαλσάμικο ψιλοκομέμο σκόρδο και μαϊντανό.\nΥ.Γ Ένα ποστ το χρόνο; μάλλον έχω τεμπελιάσει...............................................................................................................................................................................................................\nΑναρτήθηκε από Biggest Chef στις 2:44 π.μ.


«Για να παίξεις μουσική, πρώτα απ’ όλα πρέπει να έχεις «μουσικό μυαλό»» – Συνέντευξη με μουσικό παραγωγό και dj | ArmeNews\nΙαν. 26 Ars longa, vita brevis - Θέματα τέχνης (Θέατρο - Κινηματογράφος - Μουσική) 1 σχόλιο\nΗ συντάκτρια της Αρμέ-news Ιωάννα Φιλοκώστα συνάντησε έναν νέο μουσικό και πετυχημένο DJ, τον Πάνο Ντελόπουλο, και προσπάθησε να μάθει και να μοιραστεί μαζί σας τα μυστικά της δουλειάς του!\nΠριν από πόσα χρόνια ξεκίνησες να ασχολείσαι με τη μουσική;\nΞεκίνησα να ασχολούμαι με τη μουσική από τα 12 μου, όταν άρχισα να παίζω ντραμς για 3 χρόνια, ενώ γνωρίζω και αρμόνιο.\nΠοια ήταν η αφορμή για να ξεκινήσεις;\nΗ αφορμή δόθηκε καθώς παρακολούθησα αρκετά μουσικά φεστιβάλ με διάφορους djs και έτσι αποφάσισα να το ξεκινήσω ως χόμπι – αν και τώρα πλέον είναι επάγγελμα!\nΠοιοι είναι κατά τη γνώμη σου οι σημαντικότεροι στο χώρο σου;\nΘεωρώ ότι υπάρχουν πολλοί αξιόλογοι, όπως είναι ο Hardwell – θεωρείται ο Νο 1 DJ στον κόσμο τώρα. Άλλοι …είναι οι Dimitris vegas & Like Mike, Laldback Luke, Swedish House Mafia (Sebastian ingrosso, Axwell και Steve Angello).\nΠώς νιώθεις ασχολούμενος επαγγελματικά με τη μουσική ως DJ;\nΝιώθω ότι, στα χρόνια που ασχολούμαι επαγγελματικά, έχω κάνει μεγάλη θα έλεγα πρόοδο στην ενασχόλησή μου και αυτό οφείλεται στην τεράστια προσπάθεια που έχω καταβάλει με τη μουσική γενικά… και αυτό αναγνωρίζεται στα μαγαζιά όπου παίζω.\nΑλήθεια, σε ποια μαγαζιά έχεις εμφανιστεί;\nΕδώ και 4 χρόνια είμαι βασικός DJ σε cafe-club που βρίσκεται στο Στεφανοβείκιο, ενώ κάθε Παρασκευή δουλεύω στο Αρμένιο εδώ και μερικους μήνες. Το διάστημα 2011-12 εμφανίστηκα σε καλοκαιρινό κλαμπ ως guest.\nΈχω παίξει επίσης σε μαγαζιά του Βελεστίνου και του Βόλου. Το περασμένο καλοκαίρι έπαιξα ως guest στο φανταστικό πάρτι νεολαίας που είχε γίνει στον Άγιο Γεώργιο.\nΗ δουλειά αυτή είναι απαιτητική και κουραστική;\nΣτις αρχές ναι, κουραζόμουν πάρα πολύ. Γύριζα σπίτι μου και κατέρρεα! Όμως τώρα πλέον έχω συνηθίσει.\nΒρίσκει εύκολα δουλειά ένας DJ στις μέρες μας;\nΠλέον όχι, γιατί πρέπει να έχεις διασυνδέσεις, για να παίξεις. Τώρα πια οι περισσότεροι επιχειρηματίες του χώρου δεν ενδιαφέρονται για τη μουσική που παίζεις ούτε καν για τον τρόπο. Το μόνο που τους νοιάζει είναι να γεμίζει το μαγαζί τους με κόσμο!\nΤι σε εμπνέει να συνεχίζεις να παίζεις μουσική;\nΓια να παίξεις μουσική, πρώτα απ’ όλα πρέπει να έχεις «μουσικό μυαλό» , μουσικό αφτί, στιλ και άποψη. Έτσι εμπνέομαι και παίζω!\nΥπάρχουν ανταγωνιστές στη δουλεία σου;\nΦυσικά και υπάρχουν! Είναι αρκετοί οι οποίοι στην προσπάθεια τους να διακριθούν μεταχειρίζονται ανέντιμα μέσα. Πολλοί προσπαθούν να «ρίξουν» ο ένας τον άλλο!\nΕχεις δεχτεί αρνητικά σχόλια για τη δουλεία σου;\nΑμέτρητα! Και ακόμη ακούω γιατί είναι κάποιοι που δεν θα σταματήσουν ποτέ…σε κάποιους αρέσει η μουσική μου σε κάποιους άλλους πάλι όχι. Είναι οι ονομαζόμενοι «haters»!\nΠώς νιώθεις όταν παίζεις μουσική;\nΈνα πολύ γλυκό συναίσθημα που με καθηλώνει και πολλές φορές είναι απερίγραπτο!\nΠώς νιώθεις γι’ αυτά που έχεις καταφέρει μέχρι τώρα;\nΝιώθω απλά υπέροχα γι’ αυτά που έχω καταφέρει να κάνω και σε όλους αυτούς που με στηρίζουν θέλω να πω ένα τεράστιο ΕΥΧΑΡΙΣΤΩ γιατί αυτοί δεν με αγαπούν μόνο σαν μουσικό αλλά και σαν άνθρωπο!\nΈχεις σκεφτεί να σταματήσεις κάποτε να ασχολείσαι με τη μουσική;\nΝα σου πω την αλήθεια τώρα ειδικά δεν το σκέφτομαι καθόλου! Πιστεύω όμως πως θα αργήσει η μέρα που θα ξυπνήσω ένα πρωί και θα πω: «Εντάξει, αυτό ήταν, σταματάω εδώ». Νομίζω όμως ότι αποκλείεται να συμβεί αυτό, να εγκαταλείψω για πάντα τη μουσική!\nΠόσο αγαπάς αυτό που κάνεις;\nΜε μία λέξη: ΑΦΑΝΤΑΣΤΑ!\nΕυχαριστούμε πολύ Πάνο!\n← Ερωτηματολόγια αξιολόγησης από αλυσίδες καταστημάτων στις ΗΠΑ – ανταπόκριση της Κυριακής Καρδουλάκη!\nΗ Γαλλική – δεύτερη γλώσσα σε σχολεία της Νέας Υόρκης – Νέα ανταπόκριση της Κυριακής Καρδουλάκη από τις ΗΠΑ! →\nOne comment on “«Για να παίξεις μουσική, πρώτα απ’ όλα πρέπει να έχεις «μουσικό μυαλό»» – Συνέντευξη με μουσικό παραγωγό και dj”\n26 Ιανουαρίου 2014 στις 18:59\nΣυγχαρητήρια στη συντάκτριά μας Ιωάννα Φιλοκώστα για την ενδιαφέρουσα συνέντευξη!\nΓυμνάσιο Αρμενίου & Λυκειακές Τάξεις


SAKIS24: Πανηγύριζαν την εκλογή του Τραμπ με ναζιστικούς χαιρετισμούς - ΒΙΝΤΕΟ\nΠανηγύριζαν την εκλογή του Τραμπ με ναζιστικούς χαιρετισμούς - ΒΙΝΤΕΟ\nΓιόρτασαν την εκλογή του Ντόναλντ Τραμπ στην προεδρία των ΗΠΑ με ναζιστικούς χαιρετισμούς.\nΟ πρόεδρος του Εθνικού Ινστιτούτου Πολιτικής, Ρίτσαρντ Σπένσερ, ο οποίος ήταν ένας εκ των γνωστότερων υποστηρικτών του Τραμπ, φώναξε στο πλήθος: "Hail Trump, hail our people, hail victory!" σε ομιλία του το Σάββατο με πολλούς να απαντούν με ναζιστικό χαιρετισμό.\nΣτο ετήσιο συνέδριο του Εθνικού Ινστιτούτου Πολιτικής έδωσαν το παρών πάνω από 200 άνθρωποι. "Η Αμερική ήταν μέχρι την προηγούμενη γενιά μια χώρα λευκών σχεδιασμένη για εμάς και τους απογόνους μας. Είναι δημιουργία μας, είναι κληρονομιά μας και μας ανήκει", είπε ο Σπένσερ στο κοινό.\nΔείτε το βίντεο από το δελτίο ειδήσεων της ΕΡΤ-1:\nΑναρτήθηκε από DIGITAL στις 4:43:00 μ.μ.


Δημήτρης Μπάσης: «Η μουσική είναι στο DNA του λαού μας» - Πινάκιο\nΑρχική Πολιτισμός Μουσική Δημήτρης Μπάσης: «Η μουσική είναι στο DNA του λαού μας»\nΟ Δημήτρης Μπάσης είναι ένας σπουδαίος καλλιτέχνης. Ερμηνευτής, τραγουδιστής που χωρίς να κάνει θόρυβο έχει φθάσει ψηλά στις συνειδήσεις του κόσμου. Η φωνή του θείο χάρισμα μα ο ίδιος δεν έγινε ποτέ ο τραγουδιστής του ενός τραγουδιού.\nΤαγμένος στο να «υπηρετεί» το λαϊκό τραγούδι το κάνει με τεράστια επιτυχία 24 χρόνια τώρα.\nΜιλά στο Newsbomb.gr για τον διάστημα της αποχής, λόγω της καραντίνας, πόσο έλειψε η μουσική από τον ίδιο και τον κόσμο, για το λαϊκό τραγούδι που το σύστημα το πτωχοποιεί αλλά και για τον ρόλο των ραδιοφώνων και των κοινωνικών δικτύων που διαμορφώνουν το στάτους της μουσικής στην Ελλάδα. Κάνει ιδιαίτερη μνεία στους στίχους και αναφέρει πως τα τραγούδια νικούν τον χρόνο όταν τα λόγια τους έχουν βαθιά νοήματα.\nΔεν ξεχνάει τις στιγμές που τραγουδά , εικόνες δυνατές από κάτω του. Άνθρωποι να συγκινούνται και να κλαίνε από το μουσικό ταξίδι που τους προ(σ)καλεί.\nΟ Δημήτρης Μπάσης είναι αναμφισβήτητα κομμάτι του μουσικού μας γίγνεσθαι τα τελευταία χρόνια και το κατόρθωμά του είναι ότι βγάζει δίσκους και δουλειές σε μια περίοδο που η δισκογραφία στην Ελλάδα δεν υπάρχει. Αυτό το πείσμα του να παράξει Πολιτισμό τον δικαιώνει στις συνειδήσεις του κόσμου.\nΣυναυλίες μετά από πάρα πολύ καιρό, σας έλειψε αυτή η επαφή με τον κόσμο;\n«Εννοείται ότι έλειψε. Ουσιαστικά με ένα πάρα πολύ μικρό διάλλειμα το καλοκαίρι του 20, 15 μήνες σχεδόν ο Πολιτισμός τα θεάματα σιώπησαν . Εμένα προσωπικά μου φάνηκε πως ήταν πολύ περισσότερο το διάστημα αυτό, σαν να ήταν 3-4 χρόνια. Ευτυχώς αυτό το καλοκαίρι δείχνει σιγά-σιγά να ανακάμπτουμε, βγαίνουμε πάλι στο φως, έχουμε πιάσει τα όργανα μας. Το καλοκαίρι οι συναυλίες για εμάς τους καλλιτέχνες είναι τρόπος ζωής, να ταξιδεύουμε με μια βαλίτσα στο χέρι και να πηγαίνουμε από πόλη σε πόλη».\nΗ πανδημία μας έκανε όμως να μας λείψει ο Πολιτισμός, να καταλάβουμε την αξία του;\n«Η μουσική είναι μια εκτόνωση για τον κόσμο, είναι διασκέδαση. Ο κόσμος πολλές φορές σιγοτραγουδάει κάποια τραγούδια ή τα τραγουδάει έντονα γιατί θέλει πολλές φορές να διαμαρτυρηθεί, να φωνάξει, να ξεδώσει. Η μουσική έλειψε πάρα πολύ στον κόσμο».\n1997, ψίθυροι καρδιάς η πρώτη ουσιαστικά επαφή με το κοινό, έχουν περάσει 24 χρόνια\n«Η πρώτη μου δισκογραφική δουλειά είναι έξι μήνες πριν, τον Απρίλιο του 1997 με το δίσκο που είχε το όνομα «Η φόρα του Ανέμου» όπου από εκεί ξεχώρισαν τα «Χαμοπούλια» και τον Νοέμβριο του ίδιου χρόνου κυκλοφορεί το soundtrack μαζί με την τηλεοπτική σειρά «Ψίθυροι καρδιάς» το ομότιτλο τραγούδι και ουσιαστικά είναι η στιγμή που ξεκινάω να γίνομαι πολύ γρήγορα γνωστός, να κάνω την πρώτη μου πολύ μεγάλη επιτυχία. Από εκεί ξεκινάνε όλα ουσιαστικά».\nΔείτε εδώ την συνέχεια της συνέντευξης\nΠροηγούμενο άρθροΤόλης Βοσκόπουλος: Ο αιώνιος πρίγκιπας\nΕπόμενο άρθροΗ Αλόννησος γίνεται προσβάσιμος προορισμός σε ΑμεΑ


Φάκελος «Τηλεκπαίδευση»: Υπήρξε κυβερνητική μεθόδευση; Πόσο δωρεάν είναι; - Ακρομόλιο\nΑρχική ΠΟΛΙΤΙΚΗ ΒΟΥΛΕΥΤΕΣ Φάκελος «Τηλεκπαίδευση»: Υπήρξε κυβερνητική μεθόδευση; Πόσο δωρεάν είναι;\nΦάκελος «Τηλεκπαίδευση»: Υπήρξε κυβερνητική μεθόδευση; Πόσο δωρεάν είναι;\nΌλο και περισσότερο βγαίνουν στο φως της δημοσιότητας, υπό μορφή ερευνητικών ρεπορτάζ, μικρές, μεσαίες και μεγάλες αποκαλύψεις που αφορούν κορυφαίους συνεργάτες υπουργών της κυβέρνησης Κυρ. Μητσοτάκη. Σκάνδαλα με οσμή πολιτικής επικυριαρχίας ή οικονομικών διευκολύνσεων.\nΕίναι χαρακτηριστική η περίπτωση επιλογής του παρόχου πλατφόρμας για την τηλεκπαίδευση όπου έγινε αντικατάσταση του προμηθευτή υπάρχουσας σύμβασης με την HUAWEI ύψους 2.565.000 ευρώ στην CISCO με αιτιολόγηση του Ελεγκτικού Συνεδρίου ότι οι όροι είναι συμφερότεροι για το δημόσιο (με διαφορά 30 ευρώ).\nΠαραθέτουμε το τελευταίο τμήμα της πολύ σοβαρής έρευνας που είδε το φως της δημοσιότητας, στο διαδίκτυο, από το “Παρατηρητήριο για την Παιδεία” καθώς και τον σύνδεσμο μέσω του οποίου μπορείτε να την διαβάσετε ολόκληρη.\nΤίτλος της έρευνας «Τηλεκπαίδευση και CISCO. Η “δωρεάν” τηλεκπαίδευση των 2.000.000 ευρώ και τα προσωπικά μεταδεδομένα 1,5 εκατομμυρίων μαθητών, εκπαιδευτικών και γονέων»\nΥπήρξε κυβερνητική μεθόδευση;\nΤον τελευταίο χρόνο, το υπουργείο Παιδείας και ειδικά η Νίκη Κεραμέως αρνούνταν να δημοσιεύσουν τη σύμβαση που δεσμεύει το ελληνικό δημόσιο με τη Cisco. Η ισχύουσα νομοθεσία είναι ξεκάθαρη και προβλέπει την ανάρτηση τέτοιου είδους συμβάσεων στη Δι@υγεια. Ωστόσο, η υπουργός Παιδείας επέμενε να παραβιάζει τη νομοθεσία.\nΗ νομικός που υπογράφει τις επίσημες μεταφράσεις των συμβάσεων είναι την ίδια στιγμή μετακλητή υπάλληλος στο ιδιαίτερο γραφείο της Νίκης Κεραμέως και ορισμένη από την ίδια την υπουργό στη θέση της Υπεύθυνης Προστασίας Δεδομένων του ΥΠΑΙΘ (DPO σύμφωνα με το GDPR). Είναι η ίδια που υπογράφει την αβάσιμη Έκθεση Αντικτύπου προς την Αρχή Προστασίας Προσωπικών Δεδομένων και μεταφράζει ως δωρεάν τη δοκιμαστική έκδοση στην επίσημη μετάφραση της σύμβασης από τα αγγλικά στα ελληνικά (trial ≠ free).\nΕπίσης, στις 28 Δεκεμβρίου 2020 ο διευθυντής (!) του γραφείου του υπουργού Ψηφιακής Διακυβέρνησης Κυριάκου Πιερρακάκη έστειλε επιστολή στην «Κοινωνία της Πληροφορίας» (ΚτΠ ΑΕ), με την οποία ζητούσε την αγορά 154.000 αδειών Cisco Webex for Education 12μηνης χρήσης για τις ανάγκες του υπουργείου Παιδείας. Ως αιτιολογία παρουσιάζονται οι έκτακτες συνθήκες της πανδημίας και η ανάγκη για τηλεκπαίδευση, η οποία ωστόσο είχε ξεκινήσει πριν από 9 μήνες. Την ίδια μέρα ακριβώς, οι Εργολάβοι των σχετικών συμβάσεων του ΣΥΖΕΥΞΙΣ-2, έστειλαν επιστολή στην ΚτΠ ΑΕ με την οποία πρότειναν την αντικατάσταση αδειών λογισμικού της εταιρείας HUAWEI με αυτές της Cisco.\nΟλόκληρη η έρευνα στον σύνδεσμο: https://paratiritirio.edu.gr/tilekpaideys-cisco/?fbclid=IwAR197vSVrw_YWobuJ9rIe44oFmNwqIVSEOwOm2PBeP1lIvh63jJWZyt5G-8\nΠροηγούμενο άρθροΟ Βασίλης Νανόπουλος συνεχίζει να δίνει χρήματα στις κοινότητες του δήμου για την άμεση αντιμετώπιση των τοπικών θεμάτων\nΕπόμενο άρθροΟ Νεκτάριος Φαρμάκης έγραψε για τον Εθνικό ευεργέτη Ιάκωβο Τσούνη


Σήμερα σας δείχνουμε, πώς να ανακυκλώσετε τις παλιές και σπασμένες κηρομπογιές, και να φτιάξετε καινούργιες. Εμείς το κάναμε και ο μικρός ήταν κατενθουσιασμένος από το αποτέλεσμα! Ακόμα ζωγραφίζει...\nΜεταλλική φόρμα, σαν αυτές που κυκλοφορούν για ψήσιμο muffin [ ]\nΕναλλακτικά μπορείτε να χρησιμοποιήσετε μια φόρμα σιλικόνης [ ]\nΚαι φυσικά, τις παλιές/σπασμένες κηρομπογιές\nΑφαιρέστε τις ετικέτες από τις παλιές κηρομπογιές, χαράσοντας κάθετα το χαρτί με έναν χαρτοκόφτη. Χωρίστε τις κηρομπογιές ανά απόχρωση και τοποθετήστε τες σε μια μεταλλική φόρμα, σαν αυτές που κυκλοφορούν για ψήσιμο muffin ή σε μια φόρμα σιλικόνης.\nΒάλτε τη φόρμα στο φούρνο και ανάψτε τον στους 140. Οι κηρομπογιές μετά από περίπου 10 λεπτά θα έχουν λιώσει.\nΑφήστε τη φόρμα σε θερμοκρασία δωματίου, εώς ότου το περιεχόμενο κρυώσει και σκληρύνει εντελώς. Τότε θα βγουν πανεύκολα από τη φόρμα.\nΈτοιμες προς χρήση!\nΈτοιμες κηρομπογιές σε εξαιρετικά χαμηλές τιμές, φυσικά από το !\nΗ λύση για γρήγορο "ξεστόλισμα" και "στόλισμα" του Χριστουγεννιάτικου δέντρου\nΦτιάξτε μόνοι σας υγρό καθαριστικό οθόνης\nΦτιάξτε χαλάκι μπάνιου, από τα παλιά σας μπλουζάκια (φωτογραφίες & βίντεο)


Αναρτήθηκε από Κυριαζής Νίκος την Αυγούστου 04, 2012\nMα υπάρχουν ακόμα ταξικές διαφορές εν έτει 2012; Οντως, είναι αυτές που έχουν δημιουργηθεί μεταξύ του ιδιωτικού και του δημόσιου τομέα. Είναι αυτού του είδους οι ανισόρροπες σχέσεις που έχουν προκληθεί από τις οδυνηρές συνέπειες της εφαρμογής της συνταγής των Μνημονίων, κυρίως μόνο στον ιδιωτικό τομέα. Ξανά και ξανά καλείται να θυσιασθούν οι «αμνοί» του ιδιωτικού τομέα στον βωμό των μέτρων των 11, 6 δισ. ώστε να αποφευχθεί η άναρχη χρεοκοπία του κράτους.


Δύο άνθρωποι χθες παρουσίασαν συμπτώματα μετά τον εμβολιασμό.\nΗ προειδοποίηση έρχεται με αφορμή την αλλεργία που εμφάνισαν δύο άνθρωποι που έκαναν χθες (08/12) στη Βρετανία το εμβόλιο.\nΙστορικές στιγμές έζησε χθες η Βρετανία, όπου άρχισαν οι πρώτοι εμβολιασμοί κατά του νέου κορονοϊού για πρώτη φορά εκτός κλινικών δοκιμών.\n«Αισθάνομαι τόσο προνομιούχα που είμαι ο πρώτος άνθρωπος που εμβολιάζεται κατά της COVID-19. Είναι το καλύτερο πρόωρο δώρο γενεθλίων που θα μπορούσα να ζητήσω, επειδή σημαίνει πως μπορώ επιτέλους να περάσω χρόνο με την οικογένεια και τους φίλους μου το Νέο Έτος, αφού έμεινα μόνη μου το μεγαλύτερο μέρος αυτής της χρονιάς» δήλωσε.\nΤην έναρξη του προγράμματος εμβολιασμού κατά του κορονοϊού χαιρέτισε χθες και ο πρωθυπουργός της χώρας. Ο Μπόρις Τζόνσον ευχαρίστησε τους εργαζόμενους στον τομέα της υγείας, τους επιστήμονες και τους ανθρώπους που δήλωσαν εθελοντές για την δοκιμή του εμβολίου κατά της νόσου αυτής.


Η Ντίνα Νικολάου μαγειρεύει για την HuffPost το σαρακοστιανό τραπέζι | HuffPost Greece LIFE\nΡεγκοσαλάτα, χταποδάκι, ταραμοκεφτέδες, μύδια, χούμους, λαγάνα παρέα με μια «μελαχροινή» να γλείφουμε τα δάχτυλα μας.\n13/03/2021 08:16am EET\nΦτάσαμε στο τριήμερο της Καθαράς Δευτέρας και στρώνουμε το καλύτερο σαρακοστιανό τραπέζι με τις ωραιότερες συνταγές από την σεφ Ντίνα Νικολάου.\nΌπως άλλωστε μας είπε και η ίδια είναι το «φόρτε» της. Και πως να μην είναι αφού έχει εκδόσει και το εξαιρετικό βιβλίο μαγειρικής με συνταγές νηστίσιμες, με τίτλο «Τα καλύτερα Νηστίσιμα της Ντίνας».\nΚαι τι δεν έχει λοιπόν αυτό το τραπέζι. Λογιών - λογιών καλούδια. Σερβίρουμε, ρεγκοσαλάτα με σταφίδες, χταποδάκι πετιμεζάτο με κοφτό μακαρονάκι, ταραμοκεφτέδες λεμονάτους, πληγούρι με μύδια και άνηθο, χούμους με αβοκάντο και κάπαρη, λαγάνα οπωσδήποτε παρέα με μια «μελαχρινή», να γλείφουμε τα δάχτυλα μας.\nΑναμονή: 45΄ - 50΄\n1 φακελάκι (7 - 9 γρ.) ξηρή μαγιά\nΣε ένα κατσαρολάκι ζεσταίνουμε 2 νεροπότηρα νερό (περίπου 500 - 600 γρ.), μέχρι να γίνει ζεστό, αλλά όχι καυτό (αν βάλουμε το δάχτυλό μας στο νερό να μην με καίει). Παίρνουμε 1/2 φλιτζάνι από το νερό, το βάζουμε σε ένα μπολάκι, προσθέτουμε την μαγιά και ανακατεύουμε καλά με ένα πιρούνι. Αφήνουμε κατά μέρος για 5 λεπτά.\nΣε ένα μεγάλο μπολ (ή στον κάδο του μίξερ πάγκου) βάζουμε το αλεύρι, κάνουμε μια λακκούβα στο κέντρο και ρίχνουμε εκεί το αλάτι και το μείγμα νερού-μαγιάς. Αρχίζουμε να ανακατεύουμε με το χέρι μας, με κυκλικές κινήσεις (ή με τον γάντζο του μίξερ πάγκου), μέχρι να απορροφηθεί το υγρό μείγμα από το αλεύρι.\nΣυνεχίζουμε το ανακάτεμα, προσθέτοντας σταδιακά όσο από το υπόλοιπο ζεστό νερό χρειαστεί, μέχρι να φτιάξουμε μια μέτρια ζύμη, στεγνή στην όψη, που να ξεκολλά από τα τοιχώματα του μπολ αλλά να μην κομματιάζεται. Ζυμώνουμε για άλλα 10 λεπτά με τα χέρια (ή για 5 - 6 λεπτά με το μίξερ), μέχρι η ζύμη να γίνει μαλακή και ελαστική.\nΣτη συνέχεια κόβουμε την ζύμη σε δύο ή τρία ίσα μέρη και με τις παλάμες ή με τον πλάστη, ανοίγουμε το κάθε κομμάτι σε οβάλ και σχετικά λεπτό φύλλο, στο σχήμα δηλαδή της κλασικής λαγάνας.\nΤα αραδιάζουμε σε 1 ή 2 ρηχά ταψιά, στρωμένα με λαδόκολλα. Τα σκεπάζουμε καλά με κουβερτούλες ή με μεγάλες και καθαρές πετσέτες, και τα τοποθετούμε σε ένα σχετικά ζεστό σημείο του σπιτιού, για 45 - 50 λεπτά, μέχρι οι λαγάνες να φουσκώσουν και να διπλασιαστούν σε όγκο.\nΞεσκεπάζουμε τα ταψιά και με το δάχτυλό μας κάνουμε στις λαγάνες, λακκούβες εδώ κι εκεί και ταυτόχρονα τις τρυπάμε σε μερικά σημεία με ένα πιρούνι. Μετά τις αλείφουμε ελαφρώς με λίγο νερό, με ένα πινελάκι, και πασπαλίζουμε καλά με σουσάμι.\nΨήνουμε τις λαγάνες για περίπου 20 λεπτά, μέχρι να ροδίσουν πάνω-κάτω. Τις αφήνουμε να κρυώσουν σε μια σχάρα.\nΣε ένα μικρό τηγανάκι (ή σε ένα σαγανάκι) αχνίζουμε για 2 - 3 λεπτά το κρεμμύδι σε 2 κουτ. σούπας νερό μέχρι να μαλακώσει και να εξατμιστεί το νερό. Αφήνουμε κατά μέρος.\nΒράζουμε τις πατάτες σε αλατισμένο νερό, για 30 - 40 λεπτά, μέχρι να μαλακώσουν. Τις ξεφλουδίζουμε και τις κόβουμε σε μέτρια κομμάτια και τις λιώνουμε με το πρες πουρέ ή με ένα πηρούνι.\nΡίχνουμε στο μπλέντερ τη ρέγκα, τα αχνισμένα κρεμμύδια, φρεσκοτριμμένο πιπέρι, ελάχιστο αλάτι, το χυμό και το ξύσμα του λεμονιού και τα πολτοποιούμε καλά για 2 λεπτά, μέχρι να φτιάξουμε έναν λείο και σφικτό πολτό.\nΑδειάζουμε τον πολτό σε ένα μπολ, προσθέτουμε τις λιωμένες πατάτες και ανακατεύουμε με ξύλινη κουτάλια για 3-4 λεπτά μέχρι να ομογενοποιηθούν όλα τα υλικά.\nΠλένουμε και σκουπίζουμε καλά τον κάδο του μπλέντερ και ρίχνουμε εκεί τις σταφίδες, το ξίδι και τον μαϊντανό. Τα πολτοποιούμε και αυτά καλά και αδειάζουμε τον πολτό στο μπολ με την κρύα ρεγκοσαλάτα. Αν θέλουμε ανακατεύουμε τα δύο μείγματα, μπορούμε όπως να τα αφήσουμε έτσι, για ομορφότερη εμφάνιση.\nΣκεπάζουμε το μπολ με διάφανη μεμβράνη και βάζουμε τη ρεγκοσαλάτα στο ψυγείο για 1 ώρα, μέχρι να σφίξει και να αναμειχθούν καλά τα αρώματά της.\nμυστικό: Αν βρούμε, επιλέγουμε φιλέτα ρέγκας «αυγωμένα», δηλαδή συσκευασμένα μαζί με τα νόστιμα αυγά της. Αν δεν βρούμε φιλέτα αυγωμένα, αγοράζουμε μια ολόκληρη αυγωμένη ρέγκα (θα την αναγνωρίσουμε από την φουσκωμένη κοιλιά της, γεμάτη με τα αυγά), την οποία θα ξεφλουδίσουμε και θα της αφαιρέσουμε προσεκτικά όλα τα κοκαλάκια με ένα τσιμπηδάκι φρυδιών.\nΜαγείρεμα: περίπου 1½ ώρα\n4 - 5 σκελίδες σκόρδου, ολόκληρες, με τη φλούδα τους\n½ φλιτζάνι ελαιόλαδο Αλτις Παραδοσιακό\n3 κουτ. σούπας κέτσαπ Hellmann’s\nΒάζουμε το χταπόδι σε μια μέτρια κατσαρόλα, σκέτο, χωρίς κανένα υγρό ή λάδι. Προσθέτουμε την κανέλα, τα μπαχάρια, τους κόκκους πιπεριού και τις σκελίδες σκόρδου.\nΣκεπάζουμε την κατσαρόλα με το καπάκι της και μαγειρεύουμε το χταπόδι σε χαμηλή φωτιά, για περίπου 35 λεπτά. Στο διάστημα αυτό το χταπόδι θα βγάλει τα υγρά του και θα μαλακώσει ελαφρώς.\nΣτην συνέχεια το βγάζουμε με προσοχή από την κατσαρόλα και το μεταφέρουμε σε μεγάλο ξύλο κοπής. Το κόβω σε μέτρια κομμάτια, το ξαναβάζουμε στην κατσαρόλα και ζεσταίνουμε το μείγμα σε δυνατή φωτιά, μέχρι τα υγρά να πάρουν μια βράση.\nΣβήνουμε με το κονιάκ και προσθέτουμε τα φρέσκα κρεμμυδάκια, το ελαιόλαδο, την κέτσαπ, το πετιμέζι, αλάτι και πιπέρι. Ανακατεύουμε καλά και προσθέτουμε καυτό νερό ώσπου η στάθμη του να φτάσει ως τη μέση της κατσαρόλας.\nΌταν πάρει μια βράση προσθέτουμε το κοφτό μακαρονάκι και ανακατεύω καλά.\nΜετριάζουμε κάπως την φωτιά και συνεχίζουμε το μαγείρεμα για άλλα 30 λεπτά, με ξεσκέπαστη κατσαρόλα, μέχρι το μακαρονάκι να μαλακώσει και η σάλτσα να μελώσει.\nΛίγο πριν αποσύρουμε προσθέτουμε τον άνηθο, ανακατεύουμε και σερβίρουμε. Το φαγάκι αυτό τρώγεται και σε θερμοκρασία δωματίου ή κρύο.\nΤηγάνισμα: 30΄ (συνολικά)\n5 - 6 φρέσκα κρεμμυδάκια, πολύ ψιλοκομμένα\nψίχα από 2 φέτες ψωμί, κατά προτίμηση μπαγιάτικο, μουσκεμένη σε κρύο νερό και καλά στυμμένη (θα χρειαστώ περίπου 1½ φλιτζάνι στυμμένη ψίχα)\n2 - 3 κουτ. σούπας αλεύρι που φουσκώνει μόνο του\nΣε ένα μπολάκι βάζουμε τον ταραμά και 2 - 3 κουταλιές καυτό νερό. Ανακατεύουμε καλά με ένα πιρούνι, μέχρι να διαλυθεί και προσθέτουμε όλα τα υπόλοιπα υλικά (τα φρέσκα κρεμμυδάκια, το σκόρδο, το χυμό του λεμονιού, το ξύσμα του, τον άνηθο, το μπέικιν πάουντερ, το αλεύρι και φρεσκοτριμμένο πιπέρι).\nΑνακατεύουμε πολύ καλά. Το μείγμα πρέπει να είναι αρκετά σφικτό, για να πλάθεται, επομένως, αν χρειάζεται, ρίχνουμε λίγο παραπάνω αλεύρι. Πλάθουμε κεφτεδάκια σε μέγεθος καρυδιού και τα πιέζουμε ελάχιστα.\nΣε ένα αντικολλητικό τηγάνι ρίχνουμε καλής ποιότητας ηλιέλαιο, μέχρι η στάθμη του να φτάσει 3 εκ. από τον πυθμένα. Το ζεσταίνουμε σε μέτρια προς δυνατή φωτιά και τηγανίζουμε τους ταραμοκεφτέδες σε δόσεις, για 3 - 4 λεπτά από κάθε πλευρά, μέχρι να πάρουν ένα βαθύ χρυσαφένιο χρώμα.\nΤους σερβίρουμε ζεστούς και, προαιρετικά, τους ραντίζουμε με μερικές σταγόνες χυμό λεμονιού.\nΠληγούρι με μύδια και άνηθο\n300 γρ. πληγούρι\nΣε μια μεγάλη κατσαρόλα βάζουμε το ελαιόλαδο να ζεσταθεί καλά. Ρίχνουμε τα κρεμμύδια (ξερό και φρέσκα) και σοτάρουμε για 2-3 λεπτά μέχρι να γυαλίσουν.\nΠροσθέτουμε το σκόρδο και την πιπερίτσα και σοτάρουμε για 1 λεπτό ακόμα. Ρίχνουμε το πλιγούρι και συνεχίζουμε το σοτάρισμα για 2-3 λεπτά ανακατεύοντας.\nΣβήνουμε με το κρασί ή τη ρετσίνα και μόλις εξατμιστεί το αλκοόλ προσθέτουμε την ψιλοκομμένη ντομάτα, τον ζωμό, αλάτι και φρεσκοτριμμένο πιπέρι.\nΑνακατεύουμε για 2 λεπτά και χαμηλώνουμε την φωτιά.\nΑφήνουμε το πλιγούρι να βράσει μέχρι να απορροφήσει σχεδόν όλο το ζωμό. Προσθέτουμε τα μύδια, ανακατεύω καλά και μαγειρεύω για 4 λεπτά ακόμα.\nΤα μύδια δεν πρέπει να μαγειρευτούν περισσότερο γιατί θα σκληρύνουν.\nΑποσύρουμε από την φωτιά, προσθέτουμε τον άνηθο και σερβίρουμε αμέσως.\nΧούμους με αβοκάντο και κάππαρη\nΣτραγγίζουμε τα ρεβίθια από το νερό που μουλιάζουν και πασπαλίζουμε με την μαγειρική σόδα. Ανακατεύουμε καλά και τα αφήνουμε στην άκρη για 30 λεπτά.\nΒάζουμε τα ρεβίθια σε ένα σουρωτήρι και τα ξεπλένουμε καλά με τρεχούμενο νερό. Τα μεταφέρουμε σε μια κατσαρόλα με καθαρό νερό, προσθέτουμε την δάφνη και το ολόκληρο κρεμμύδι και τα βράζουμε για 1 ώρα μέχρι να μαλακώσουν. Τα σουρώνουμε, και πετάμε την δάφνη.\nΚαθαρίζουμε τα αβοκάντο και πετάμε το κουκούτσι τους. Τα κόβουμε σε μικρά κομμάτια και τα ραντίζουμε με το χυμό λεμονιού.\nΜεταφέρουμε στο μπλέντερ τα βρασμένα ρεβίθια με το κρεμμύδι τους, τα αβοκάντο με το χυμό λεμονιού, το ταχίνι, την κάππαρη, το ελαιόλαδο και φρεσκοτριμμένο πιπέρι.\nΠολτοποιούμε τα υλικά μέχρι να γίνουν κρέμα. Δοκιμάζω και διορθώνουμε το αλάτι και μεταφέρουμε το χούμους σε ένα μπολ. Σκορπίζουμε το ψιλοκομμένο κρεμμύδι, λίγη κάππαρη και ραντίζουμε με λίγο ελαιόλαδο.\nΠροθερμαίνουμε τον φούρνο στους 180°C (κατά προτίμηση στη λειτουργία του αέρα, αν διαθέτει ο φούρνος μας).\nΣε ένα μεγάλο μπολ ανακατεύουμε καλά το αλεύρι, το κακάο, την άχνη, το μπέικιν πάουντερ, τη μαγειρική σόδα, το γαρίφαλο και την καρυδόψιχα. Σε ένα άλλο μπολ ανακατεύουμε το κονιάκ, το χυμό πορτοκαλιού, το ελαιόλαδο και το ξύσμα.\nΚάνουμε μια λακκούβα στο κέντρο του μείγματος του αλευριού, ρίχνουμε εκεί το υγρό μείγμα και ανακατεύουμε καλά με τα χέρια (ή με ξύλινη κουτάλα ή με το μίξερ χειρός), με κυκλικές κινήσεις, μέχρι να ενωθούν τα υλικά και να σχηματίσουμε ένα πυκνό, ομοιογενές μείγμα.\nΛαδώνουμε ένα στρογγυλό ταψί διαμέτρου 28 - 30 εκ., αδειάζουμε εκεί το μείγμα και το ψήνουμε για 1 ώρα. Για να δούμε αν είναι έτοιμο, βυθίζουμε στο κέντρο του την λάμα ενός μαχαιριού: πρέπει να βγει στεγνή, χωρίς υπολείμματα ζύμης. Το βγάζουμε από το φούρνο και το αφήνουμε να κρυώσει εντελώς.\nΒάζουμε όλα τα υλικά του σε ένα κατσαρολάκι, τα ζεσταίνουμε σε μέτρια φωτιά και, όταν το μείγμα κοχλάσει, το σιγοβράζουμε για 8 - 9 λεπτά. Το αφήνουμε να κρυώσει ελαφρώς και να γίνει χλιαρό.\nΠεριχύνουμε σταδιακά την κρύα «μελαχρινή» με το χλιαρό σιρόπι. Όταν κρυώσει ξανά το γλυκό το κόβουμε σε τετράγωνα κομμάτια και σερβίρουμε.


HANIOTI KASSANDRA HALKIDIKI ORFEAS Studios-in\nΧανιώτη (Χανιώτης) Χαλκιδικής\n(Hanioti (Chaniotis) Halkidiki)\nΠΟΛΙΤΙΣΤΙΚΟΣ ΣΥΛΛΟΓΟΣ ΧΑΝΙΩΤΗΣ ''ΟΙ ΜΕΤΟΙΚΟΙ'':\nΔΩΜΑΤΙΩΝ & ΔΙΑΜΕΡΙΣΜΑΤΩΝ ΧΑΝΙΩΤΗΣ:\nΣΥΛΛΟΓΟΣ ΕΘΕΛΟΝΤΩΝ ΠΡΟΣΤΑΣΙΑΣ ΠΕΡΙΒΑΛΛΟΝΤΟΣ ΧΑΝΙΩΤΗΣ ΧΑΛΚΙΔΙΚΗΣ:\nS.I.E.D.D HANIOTIS ( ΣΩΜΑΤΕΙΟ ΤΟΥΡΙΣΤΙΚΩΝ ΚΑΤΑΛΥΜΑΤΩΝ):\nΙστορία της Χανιώτης Χαλκιδικής\nΓεώργιος Κουτσούρας - Γιατρός\nΜαρία Βάλτου - Υπάλληλος του Δήμου\nΌταν ήμουνα πρόεδρος του Πολιτιστικού Συλλόγου της Χανιώτης θέλησα να ερευνήσω την ιστορία του χωριού και ρώτησα τους παππούδες που θα ήταν τότε όλοι τους πάνω από ενενήντα χρόνων. Όλοι συμφωνούσαν στην ίδια εκδοχή για το πώς ιδρύθηκε το χωριό μας. Ο πρώτος που ήρθε και εγκαταστάθηκε εδώ ήταν από την Κρήτη, από τα Χανιά. Δε γνωρίζουμε, πότε ακριβώς έγινε αυτό. Ήρθε εδώ και βγήκε με τη βάρκα του στην παραλία τη δική μας. Ήταν διωκόμενος από τους Τούρκους στην πατρίδα του και ήρθε εδώ, για να γλιτώσει. Πήγε και εγκαταστάθηκε στο βουνό επάνω και ζούσε εκεί σαν ερημίτης, σαν εξόριστος. Το όνομά του ήταν Χριστάκης, όλοι συμφωνούσαν σ’ αυτό. Δεν ξέρουμε μονάχα, αν αυτό ήταν το επίθετό του ή το μικρό του όνομα. Εδώ στην περιοχή μας εκείνα τα χρόνια κατέβαιναν οι Βλάχοι που συνήθως τα καλοκαίρια ζούσαν στην Πίνδο, κατέβαιναν εδώ τους χειμερινούς μήνες, γιατί το κλίμα είναι ήπιο. Γέμιζε ο τόπος πρόβατα, άλογα και τσομπανόσκυλα. Αυτός, λοιπόν, ο Χριστάκης γνώρισε μια κοπέλα Βλάχα και την παντρεύτηκε. Έκανε μαζί της τρεις γιους και μία κόρη.\nΑυτοί οι τρεις γιοί πήραν τρία διαφορετικά επίθετα. Ο ένας ονομάστηκε Κουτσούρας από τη λέξη κούτσουρο. Τα κούτσουρα ήταν τότε η μοναδική καύσιμη ύλη για τα τζάκια και τους φούρνους. Ο άλλος ονομάστηκε Πελέκας, από το πελέκι. Για να κοπούν τα κούτσουρα χρησιμοποιούσαν τσεκούρια και φυσικό ήταν να πετάγονται και τα πελέκια. Για να κατασκευάσουν τις στέγες και τα πατώματα των σπιτιών πελεκούσαν τα κούτσουρα και γενικά τα ξύλα. Ο τρίτος πήρε το όνομα Βόιβοντας, από το βοεβόδας, γιατί, λέει, έβοσκε βόδια. (Παρετυμολογία - το πιθανότερο, από τη λέξη Voivoda, σλάβικη, που χρησιμοποιούσαν οι Τούρκοι και σήμαινε: στρατηγός). Οι δύο από τους τρεις γέροντες που μου αφηγήθηκαν την ιστορία είπαν ότι ο Χριστάκης είχε κι έναν τέταρτο γιο που είχε πάρει το προσωνύμιο Μπακάλης ή Βακάλης και ο οποίος δεν έμεινε, έφυγε. Η κόρη του παντρεύτηκε με κάποιον Σουσούρα και εγκαταστάθηκε κι αυτός εδώ. Αυτές ήταν οι πρώτες οικογένειες του χωριού. Όλοι αυτοί έμεναν στο παλιό χωριό πάνω στο δάσος. Είχαν κτίσει σπίτια, ήταν ένας κανονικός οικισμός, είχαν και εκκλησία. Απ’ αυτά όλα σήμερα δεν σώζεται τίποτα, δε ξέρω, αν έχει μείνει τίποτα από την εκκλησία. Γιατί ο κόσμος, όταν το χωριό μεταφέρθηκε εδώ στην παραλία κι άρχισαν να κτίζουν καινούρια σπίτια, επειδή το οικοδομικό υλικό ήταν δυσεύρετο, πήγαιναν και έπαιρναν τις πέτρες.\nΑκόμα και πρόσφατα, πριν μερικές δεκαετίες, που άρχισαν να φτιάχνουν βόθρους, σε πολλές περιπτώσεις χρησιμοποίησαν πέτρες από το παλιό χωριό. Τα περισσότερα κτήματα στην αρχή τα είχαν οι Κουτσουραίοι και οι Πελεκαίοι που ήταν και οι πιο εργατικοί. Μετά όμως βρέθηκαν οι Βοϊβονταίοι να έχουν τα περισσότερα. Κι αυτό έγινε για τον εξής λόγο. Επί τουρκοκρατίας ήταν μουχτάρης, δηλαδή πρόεδρος του χωριού, ο Βόιβοντας. Όταν κάποιος κάτοικος έκανε μια παρανομία, ο μουχτάρης συμφωνούσε μαζί του να δωροδοκήσει τους Τούρκους, για να μη τον συλλάβουν, αλλά του ζητούσε να γράψει στο όνομά του κάποιο χωράφι. Έτσι βρέθηκαν οι Βοϊβονταίοι με περιουσία.\nΑπό την παλιά εκκλησία σώζονταν μέχρι πριν μερικά χρόνια το ιερό και κάποιες πέτρινες κολώνες, αλλά κι αυτά τα γκρέμισαν, για να πάρουν τις πέτρες.\nΛίγο πιο πάνω από το σημερινό δημόσιο δρόμο, στα βοϊβοντέικα τα χωράφια, όταν όργωναν, έβρισκαν πλάκες μαρμάρινες. Άλλες απ’ αυτές τις πλάκες τις πήραν οι Βοϊβονταίοι, ένας μάλιστα τις χρησιμοποίησε στη σκάλα του, κι άλλες τις πήγαν και τις άφησαν έξω από τη σημερινή εκκλησία του χωριού, τον Άγιο Ιωάννη το Χρυσόστομο. Ήταν εκεί πεταμένες για χρόνια. Δύο από αυτά τα μάρμαρα είχαν σκαλισμένο σταυρό επάνω. Άρα δεν ήταν αρχαία ελληνικά. Αργότερα χάθηκαν κι αυτά.\nΤο 1984, όταν πρόεδρος της τότε κοινότητας Χανιώτης ήταν ο Σταύρος ο Βρατσικίδης κι εγώ ήμουνα πρόεδρος του πολιτιστικού Συλλόγου, διοργανώσαμε τα πρώτα “Χανιώτικα”, σε ανάμνηση της μεταφοράς του χωριού από το βουνό στη θάλασσα. Κάναμε πολλές εκδηλώσεις, μουσικές, χορευτικές.\nΕίχαν έρθει συγκροτήματα από τη Νάουσα, από την Έδεσα, από το Σύλλογο Ποντίων και από αλλού. Παράλληλα είχαμε διοργανώσει και αθλητικές εκδηλώσεις, αγώνα δρόμου από το παλιό χωριό στο καινούριο, αγώνα με ποδήλατα θαλάσσης, με κανό, μοιράστηκαν και ποτήρια με το όνομα “Χανιώτη” επάνω. Είχαν μεγάλη επιτυχία, είχαμε πολύ κόσμο, είχαν γίνει τον Αύγουστο που ακόμα υπήρχαν αρκετοί τουρίστες, έγινε μεγάλη γιορτή. Αυτό επαναλήφθηκε και το 1985. Μετά όμως έφυγα εγώ, πήγα στη Θεσσαλονίκη να σπουδάσω και ο Σύλλογος υπολειτουργούσε πλέον. Τώρα με τον καινούριο δήμο έγιναν κάποιες εκδηλώσεις πέρυσι και τα νέα παιδιά του Πολιτιστικού Συλλόγου κάνουν προσπάθειες να συνεχίσουν τα “Χανιώτικα”.\nΔίπλα στην εκκλησία του παλιού χωριού κτίσαμε ένα εκκλησάκι εμείς οι σύγχρονοι Χανιώτες. Όταν ήρθε η στιγμή ν’ αποφασίσουμε σε ποιον άγιο να το αφιερώσουμε, παρουσιάστηκε στον παπά του χωριού μια γριά και είπε ότι είχε δει στο όνειρό της δυο παλικάρια να παλεύουν. Ο ένας λεγόταν Γιάννης και ο άλλος Γιώργος. Και νίκησε, έλεγε, ο Γιώργος. Αυτό θεωρήθηκε σημαδιακό και το αφιέρωσαν στον Άγιο Γεώργιο. Κατά μια άλλη εκδοχή, πιο πρακτική, που την ανέφερε στην Μαρία Βάλτου η γιαγιά της, το αφιέρωσαν στον Άγιο Γεώργιο και όχι στον Άγιο Ιωάννη, γιατί ήδη υπήρχε η κεντρική εκκλησία του χωριού και είναι αφιερωμένη στον Άγιο Ιωάννη το Χρυσόστομο.\nΤο μεγαλύτερο πανηγύρι στο χωριό μας γίνεται του Αγίου Κωνσταντίνου. Γιορτάζει ένα ξωκλήσι, που βρίσκεται σε μια περιοχή, όπου, λένε μερικοί, υπήρχε κάποιος οικισμός, κάποια σπίτια, στα ίδια χρόνια με το παλιό χωριό, κανένα χιλιόμετρο πιο μακριά.\nΥπήρχαν εκεί εύφορα χωράφια και νερό. Μέχρι το 1970 γινόταν αυτό το πανηγύρι. Ερχόταν κόσμος από όλα τα χωριά γύρω, με τα γαϊδουράκια τους, με άλογα, που στα σαμάρια τους επάνω τοποθετούσαν πολύχρωμες υφαντές κουβέρτες, τα λεγόμενα ταχταλίδικα σεντόνια. Τώρα αυτό το πανηγύρι δεν γίνεται πια. Γιορτάζουμε τον Άγιο Γεώργιο τώρα. Υπήρχε κι ένα τρίτο εκκλησάκι, της Αγίας Αικατερίνης, στην ίδια περιοχή του παλιού χωριού, κανένα χιλιόμετρο δεξιά. Υπήρχε και πηγάδι εκεί και οι γέροντες θυμούνται κάποια ερείπια, κάποιες πέτρες σ’ εκείνο το μέρος. Γι’ αυτό η περιοχή λέγεται Καρτερίνα. Οι κάτοικοι όλων αυτών των οικισμών ασχολούνταν και με την κτηνοτροφία και με τη γεωργία. Παρήγαγαν απ’ όλα τα προϊόντα, σιτάρι, σουσάμια, καλαμπόκια, ελιές, κρασιά.


Μπλεγμένοι Κύκλοι της Αμαλίας Νινιράκη | Chalice.edu.gr\nPosted by Νινιράκη Αμαλία | Apr 7, 2014 | Διήγημα | 0 |\nΤο αυγουστιάτικο μελτέμι ανακάτευε τα μακριά ξανθά μαλλιά της. Ακούμπησε την πλάτη της στο βράχο ενός μικρού κολπίσκου, πήρε στη χούφτα της βότσαλα και τα πέταξε στη θάλασσα, άκουσε τον παφλασμό τους καθώς βυθίζονταν και είδε τους ομόκεντρους κύκλους που σχηματίζονταν στην επιφάνεια να μπλέκονται μεταξύ τους.\nΣτο μυαλό της ήρθε η εικόνα ενός γεροδεμένου άντρα με μουστάκια να τη σπρώχνει βίαια σε ένα βοσκότοπο φραγμένο με δίχτυ. Εκείνη κατηφορίζει κλαίγοντας, βάζει μπροστά στο στόμα τις μαύρες πλεξούδες για να μην κάνει εμετό από τη μυρωδιά των περιττωμάτων των προβάτων ανακατωμένη με θυμάρι και ρίγανη. Τα αχινοπόδια ξεσκίζουν το μαύρο φουστάνι. Εκείνος την πετά σε ένα βράχο στην άκρη του μικρού κολπίσκου και παλεύουν, αλλά την ακινητοποιεί με απανωτά κτυπήματα. Κατεβάζει το παντελόνι του, της ανοίγει βίαια τα παχουλά της πόδια ενώ το σώμα του ανεβοκατεβαίνει πάνω της. Το αλάτι των κυμάτων που σκάνε δίπλα, τσούζουν τις πληγές της. Οι καυτές αχτίνες του ήλιου τη θαμπώνουν, ο ιδρώτας του στάζει στα δακρυσμένα μάγουλα της, το κορμί της πάλλεται από πόνο και το σπέρμα του χύνεται καυτό μέσα της.\nΤον τελευταίο καιρό της είχε γίνει έμμονη ιδέα να ταξιδέψει στην Κρήτη. Κατέβηκε από τη Γερμανία χωρίς να έχει κλείσει ξενοδοχείο, νοίκιασε στο αεροδρόμιο ένα αυτοκίνητο και πάνω στην εθνική σταμάτησε ξαφνικά στο μέρος που οδηγούσε στο μικρό κολπίσκο.\nΈνιωθε εξαντλημένη καθώς ανέβαινε το λόφο που είχε έρθει. Τα πόδια της γδέρνονταν στα αχινοπόδια και σκόνταψε στα απομεινάρια ενός φράχτη.\nΑντί για το δρόμο που ήταν το αυτοκίνητο της πήρε το δρομάκι που οδηγούσε σε ένα παραθαλάσσιο χωριό.\nΤα καλντερίμια της φάνηκαν πολύ γνωστά. Κοντοστάθηκε σε ένα εγκαταλειμμένο σπιτάκι με μια πράσινη σκοροφαγωμένη πόρτα. Οι σοβάδες του είχαν φύγει ξεθάβοντας την πέτρα που είχε κτιστεί. Τσουκνίδες ξεπετάγονταν από τις χαραμάδες και ο κήπος γεμάτος αγριόχορτα. Το τζάμι του παράθυρου σπασμένο και τα κάγκελα γεμάτα σκουριά. Το μυαλό της πλημμύρισε με εικόνες του εαυτού της με μάτια πρησμένα από το κλάμα. Τη βλέπει να χαϊδεύει τη φωτογραφία των νεκρών γονιών της. Γεμάτη ντροπή νιώθει στο σώμα της το παιδί του ξαδέλφου της, του προέδρου του χωριού. Η κοιλιά της φουσκώνει μέρα με τη μέρα όσο κι αν προσπαθεί να την κρύψει. Στην αυλή ακούγονται βαριά βήματα και η πόρτα παραβιάζεται. Αφήνει μια κραυγή στην παρουσία του. Τα μαύρα μουστάκια του ξαδέλφου ταλανίζονται καθώς τη χτυπάει με τα στιβάνια στην κοιλιά, μέχρι που την αφήνει αιμόφυρτη χωρίς πνοή.\nΟ ψυχαναλυτής που έβλεπε στη Γερμανία για τους εφιάλτες, της είχε πει ότι έκλαιγε συνεχώς κατά τη διάρκεια των υπνώσεων και μιλούσε παράξενα ελληνικά.\nΕίδε την πόρτα να ανοιγοκλείνει από τον αέρα. Μπήκε μέσα και σκόνταψε σε μια φθαρμένη κορνίζα. Αμυδρά διακρινόταν η μορφή της παχουλής κοπέλας με πλεξούδες που στοίχειωνε τα όνειρα και τις αναμνήσεις της. Στον ψυχαναλυτή σταμάτησε να πηγαίνει όταν άρχισε να της μιλάει για μετενσαρκώσεις. Παράτησε τη φωτογραφία και έφυγε τρέχοντας.\nΚάθισε σε ένα καλντερίμι και ένιωθε τα μηνίγγια της έτοιμα να σπάσουν. Έκλεισε τα μάτια και άκουσε σιωπηλές περπατησιές και μοιρολόγια. Ένα φέρετρο με εκείνη μέσα μεταφέρεται στο νεκροταφείο. Μάταια εστίαζε στις γλάστρες με τους βασιλικούς στις αυλές των σπιτιών για να αφαιρεθεί. Ένας από αυτούς που σηκώνουν το φέρετρο είναι ο ξάδελφος της. Σταμάτησε ασυναίσθητα να ανηφορίζει και κατηφόρισε σε ένα σπίτι με σιδερόφρακτο κήπο. Έξω ήταν ένας γέρος με στιβάνια και άσπρα μουστάκια. Συγκινημένος διάβαζε την πρόσκληση για να τον τιμήσουν , σαν πρόεδρο του χωριού με πολλές τετραετίες και κοινωνικό έργο, στην πλατεία του χωριού ανήμερα της Παναγίας. Τον αναγνώρισε και η ανάσα της κόπηκε. Ήταν εκείνος. Μία ακατανίκητη δύναμη την ώθησε να τον πλησιάσει. Κύματα οργής διαπέρασαν το κορμί της. Δεν ήξερε πλέον αν ήταν η εικοσάχρονη Γερμανίδα ή η κοπέλα με τις πλεξίδες. Εκείνος χλόμιασε και με γουρλωμένα μάτια άφησε μια άναρθρη κραυγή. Εκείνη τρομοκρατήθηκε καθώς παρατήρησε τη σκιά της να παίρνει τη μορφή μιας παχουλής φιγούρας με πλεξούδες και να τον σφίγγει στο λαιμό.\nΈγειρε την πλάτη της σε ένα πεζούλι και έτρεμε. Τα μαλλιά της ήταν κολλημένα από τον ιδρώτα καθώς έβλεπε ακόμα τη σκιά της παχουλής φιγούρας με τις πλεξούδες. Οι ώρες περνούσαν με εκείνη ακίνητη ∙ μόνο όταν άκουσε τους πένθιμους ήχους της καμπάνας να ηχούν και είδε τη σκιά της να επανέρχεται, έφυγε προς στο μέρος που είχε αφήσει το αυτοκίνητο.\nLatest posts by Νινιράκη Αμαλία (see all)\nΜπλεγμένοι Κύκλοι της Αμαλίας Νινιράκη - April 7, 2014\nPreviousΔύο ποιήματα του Langston Hughes


Δένδιας: Δεν θα επιτρέψουμε στην Τουρκία να μας εκβιάζει με το μεταναστευτικό - ΠΟΛΙΤΙΚΗ - XrimaOnline.gr\nΔένδιας: Δεν θα επιτρέψουμε στην Τουρκία να μας εκβιάζει με το μεταναστευτικό\nΠΟΛΙΤΙΚΗ UPD 11:05 25/11/19, 11:03\nΗ Ελλάδα δεν θα επιτρέψει στην Τουρκία να θεωρήσει ότι το μεταναστευτικό είναι διμερές ζήτημα, ούτε να εκβιάζει τη χώρα, χρησιμοποιώντας τις μεταναστευτικές ροές, τόνισε ο υπουργός Εξωτερικών Νίκος Δένδιας, σε συνέντευξή του στον ραδιοφωνικό σταθμό ΣΚΑΪ.\nΌπως επεσήμανε ο υπουργός Εξωτερικών, οι αριθμοί αυτή τη στιγμή υπερβαίνουν και τις υπάρχουσες δυνατότητες του συστήματος και άρα πρέπει το σύστημα αυτό να εξελιχθεί πάρα πολύ γρήγορα.\n«Υποχρέωση της ελληνικής κυβέρνησης είναι -και η κυβέρνηση Μητσοτάκη θα το κάνει- να θωρακίσει τη χώρα. Δεν πρόκειται να αφήσουμε τη χώρα στο έρμαιο των τουρκικών βουλήσεων, εάν η Τουρκία δεν είναι διατεθειμένη να αντιληφθεί τις υποχρεώσεις της», υπογράμμισε ο κ. Δένδιας και πρόσθεσε: «Σε εμάς η Τουρκία μπορεί να βρει έναν σοβαρό και ειλικρινή συνομιλητή, ο οποίος καταλαβαίνει και τα τουρκικά προβλήματα. Η Τουρκία φιλοξενεί 4 εκατομμύρια ανθρώπους. Η Ελλάδα είναι αυτή που παρά τη συμπεριφορά της Τουρκίας σε διάφορα θέματα δε τα συνέδεσε και στήριξε το αίτημα της Τουρκίας για να τύχει οικονομικής ενίσχυσης από την Ευρωπαϊκή Ένωση. Η Τουρκία αυτά πρέπει να τα αντιληφθεί και να τα εκτιμήσει».\n«Θα επιτελέσουμε το συνταγματικό μας καθήκον να θωρακίσουμε τα σύνορα της χώρας», τόνισε χαρακτηριστικά ο κ. Δένδιας, για να συμπληρώσει πως η προμήθεια των 10 επιπλέον ταχυπλόων σκαφών είναι ένα καλό βήμα για τη φύλαξη των θαλάσσιων συνόρων. Τόνισε, επίσης, ότι έπρεπε να υπάρχει ήδη στη θέση του το εξελιγμένο σύστημα καμερών και επιτήρησης που θα μας επέτρεπε να βλέπουμε την κίνηση αυτών που θέλουν να έρθουν στην Ελλάδα, πολύ πριν μπουν στις βάρκες.


OCEANPOINT RANCH (Cambria, Καλιφόρνια) - Κριτικές και σύγκριση τιμών - TripAdvisor\nΞενοδοχεία κοντά σε: Oceanpoint Ranch\nOceanpoint Ranch: Εστιατόρια στην περιοχή\nΔραστηριότητες κοντά σε: Oceanpoint Ranch\nOceanpoint Ranch, Cambria - Κριτικές\nΝο 7 από 14 ξενοδοχεία για: Cambria\nΔωμάτιο και σουίτα (36)36\nΑεροδρόμιο Κομητείας58 χλμΔείτε όλες τις πτήσεις\n9.2 χλμΔιαδρομές Οδήγησης Φυσικού Κάλλους\n11 λεπτΔιαδρομές Οδήγησης Φυσικού Κάλλους\n1.084κριτικές15ερωτήσεις και απαντήσεις0συμβουλές για τα δωμάτια\nΟ/Η shahlam162 έγραψε μια κριτική Αύγ 2017\nΕπαγγελματικό και φιλικό προσωπικό. Πολύ εξυπηρετικό και ανταποκρίνονται στις ερωτήσεις και χρειάζονται. Θα ήθελα να μείνω στο Oceanpoint Ranch ξανά αν πάω Cambria. Το δωμάτιο ήταν πολύ ωραίο και τα κρεβάτια ήταν πολύ άνετα. Πολύ ωραία βεράντα που έκανε το απόγευμα χαλάρωσης πολύ ευχάριστο.…\nΟ/Η heathertP2763IU έγραψε μια κριτική Αύγ 2017\nΤαξιδέψαμε εδώ με 2 οικογένειες και το λάτρεψα. Ήσυχο, παρά την εγγύτητά της προς τους κύριους δρόμους. Πραγματικά, μπράβο! Εκτιμώ το δάπεδο από σκληρό ξύλο και το σχεδιασμό του δωματίου, και τις δραστηριότητες της ομάδας και τζάκι. Θα επιστρέψουμε σίγουρα.\nΟ/Η U4554VXjenh έγραψε μια κριτική Αύγ 2017\nΤι υπέροχο ενημέρωση σαφώς ένα κλασικό. Η φιλική εξυπηρέτηση και καθαρή κρύα περιβάλλον. Ειλικρινά, τα πάντα ήταν τέλεια, αν είχα να σας προτείνω θα έλεγα η αίθουσα πρωινού χρειάζεται την ίδια αγγίξτε οτιδήποτε άλλο έχει εισχωρήσει.\nΟ/Η LMcLean14 έγραψε μια κριτική Αύγ 2017\nNewbury Park1 συνεισφορά\nΧαριτωμένο μέρος για να μείνετε στο Cambria\nΣυνολικά, πραγματικά απολαύσαμε τη διαμονή μας. Μας άρεσε πολύ το δωμάτιο, τα παιχνίδια και τα φρεάτια πυρκαγιάς, την τιμή και την τοποθεσία. Το μόνο μου παράπονο ήταν το πόσο θορυβώδες ήταν. Ήταν πολύ δυνατά όποτε κάποιος δίπλα μας πήρε ένα ντους. Θα μπορούσαμε ακόμη και εδώ οι γείτονες της τηλεόρασης όταν πρόκειται για ύπνο. Αυτό θα έβαζες μου από το να μείνω ξανά εκεί, αλλά ήταν μια σαφή μειονεκτήματα.…\nΟ/Η jonk167 έγραψε μια κριτική Αύγ 2017\nΥπέροχη διαμονή. Εξυπηρετικό προσωπικό του γραφείου. Είχαν πολλές παροχές για τους επισκέπτες. Αίθουσα ψυχαγωγίας, αυλής με ωραία έπιπλα κήπου, κιόσκι, κροκέ και ένα γραφείο εξοπλισμένο με τροφοδοσία περισσότερο τα πράγματα, εάν χρειάζεται. Απλή απόσταση από μια απομονωμένη παραλία για περπάτημα.…\n149 $ - 337 $ (Βάσει των μέσων τιμών για ένα Στάνταρ δωμάτιο)


Η αποστολή του ΠΑΣ με Δόξα Δράμας - epirus24.gr ioannina24.gr arta24.gr preveza24.gr igoumenitsa24.gr\n"Καθάρισε" τη Λαμία η ΑΕΚ και τώρα... Βόλφσμπουργκ\nH βαθμολογία της Super League 1 - Παραμένει πρώτος ο Άρης\nΚαρέρα: «Τελικός το ματς με Βόλσφμπουργκ»!\nΑυτή είναι η αποστολή της ΑΕΛ για τον Παναθηναϊκό\nΤι ισχύει για τους τραυματισμούς των Μπακάκη, Μαχαίρα\nΠρωινή προπόνηση ενεργοποίησης είχαν σήμερα οι ποδοσφαιριστές του ΠΑΣ Γιάννινα πριν από τον αγώνα με τη Δόξα Δράμας. Ασυνήθιστο μεν να υπάρχει ένα χαλάρωμα την ημέρα του αγώνα, αλλά ο κ. Γιαννίκης το επιλέγει λόγω των πολλών ωρών που μεσολαβούν από την πρωινή προπόνηση του Σαββάτου ως το παιχνίδι που γίνεται αργά το απόγευμα της […]\nΠρωινή προπόνηση ενεργοποίησης είχαν σήμερα οι ποδοσφαιριστές του ΠΑΣ Γιάννινα πριν από τον αγώνα με τη Δόξα Δράμας. Ασυνήθιστο μεν να υπάρχει ένα χαλάρωμα την ημέρα του αγώνα, αλλά ο κ. Γιαννίκης το επιλέγει λόγω των πολλών ωρών που μεσολαβούν από την πρωινή προπόνηση του Σαββάτου ως το παιχνίδι που γίνεται αργά το απόγευμα της Κυριακής (17:30).\nΜετά το τέλος, ο προπονητής ανακοινώθηκε η αποστολή που συμπεριλαμβάνει 20 ποδοσφαιριστές.\nΜαζί του λοιπόν θα έχει τους: Γιαννίκογλου, Χουτεσιώτη, Περιστερίδη, Σκόνδρα, Μπουκουβάλα, Λιάσο, Πίτου Γκαρσία, Αποστολόπουλο, Κάστρο, Παντελάκη, Ζιούλη, Σιόντη, Λέο, Νάουμετς, Παμλίδη, Κρίζμαν, Ξύδα, Οικονομόπουλο, Ράντοβατς, Πήλιο.\nΕκτός αποστολής έμειναν οι: Νικολιάς, Καρτάλης, Λώλης, Σεργκελασβίλι, Βενετικίδης, Γροσδάνης, Γώγος, Ελευθεριάδης, Ζώγκος και Πανουργιάς\nΈγινε η κλήρωση του Τζόκερ - Αυτοί είναι οι τυχεροί αριθμοί\nΝτιέγκο Κόστα : «Ο ένας θα δαγκώνει και ο άλλος θα κλωτσάει» (ΦΩΤΟ)